qundao/data-zh-poetry huggingface dataset:
次韻吳民載告别覓酒二首·其二
作者：謝薖
朝代：宋

齊下老從事，相逢青眼開。
有朋方悃款，得汝更詼諧。
老興此非淺，後車君與回。
嘉蔬實空甒，併遣木奴來。
次韻季智伯寄茶報酒三解·其一
作者：謝薖
朝代：宋

歡伯風流可解憂，疑君此外更無求。
揀芽投我真抛却，不是能詩薛許州。
次韻季智伯寄茶報酒三解·其三
作者：謝薖
朝代：宋

君如張籍學古淡，麗處往往凌陰何。
長句短章時寄我，爲君翻入竹枝歌。
次韻季智伯寄茶報酒三解·其二
作者：謝薖
朝代：宋

二生相逢妾換馬，我今真成酒易茶。
腐腸銷膏亦可戒，與子服霧飱朝霞。
次韻彦光睡起病目
作者：謝薖
朝代：宋

蝶夢遊揚臥碧紗，知君不賞玉釵斜。
夢回起坐有佳思，亂觸牙籤書五車。
黑蝇着眼君勿嗟，學道乃得青蓮華。
商略此言當過我，樵青竹裏爲煎茶。
次韻李成德謝人惠墨牛
作者：謝薖
朝代：宋

君不見八百里誇王氏駁，常敇家童瑩蹄角。
綺襦紈袴競奢豪，臥席不安愁禍作。
何如傳寶墨牛圖，不飾青黄如素樸。
向來奇畫購千金，宜在蘭臺天椂閣。
兩牛方鬬未雌雄，或奔而從或小却。
其餘三四亦殊絕，或如虎臥鶴俛啄。
滕王蛺蝶東丹馬，嘉陵山水青田鶴。
如将優劣比人材，長文何必慚文若。
人言愛畫亦一癖，被野牛羊何用貎。
是家持論果非耶，煩君試爲評其略。
次韻無逸兄見寄
作者：謝薖
朝代：宋

憔悴誰能賦大招，會将菌桂雜申椒。
巷南鄰里頻相過，水北山人詎可邀。
細酌敢謀長袖舞，苦吟空咏寸岑遥。
耕耘賴有陶潛婦，不羡孫郎對大橋。
次韻董之南見贈
作者：謝薖
朝代：宋

章甫不入越，夏蟲多拘時。
生無適俗韻，舉世誰知之。
鍾嶸不並世，無人識丘遲。
雖有落花句，知爲何等詩。
如逢賀賓客，方歎烏棲辭。
我初出險語，俗子争唐嗤。
俛眉欲從事，復恐遭文移。
亦知適楚車，安可從北馳。
董家名父子，平生所懷思。
雖云識面晚，相聞已相知。
君詩有古意，且結皓首期。
端能啖杞菊，時復過天隨。
次韻董彦孚獨臥逸堂之句
作者：謝薖
朝代：宋

遶舍檀欒五月凉，歲寒高節亦難忘。
期君鴻鵠應高舉，頋我蚍蜉豈自量。
索價舊曾晞少室，荷鋤猶可繼柴桑。
虚堂若許連床臥，待看風吹細細香。
次韻董彦速送珍上座還漳江
作者：謝薖
朝代：宋

阿師身小膽能大，文字寧追權可遊。
尋山紅葉半旬雨，過我黄花三徑秋。
隨處龐公雖有偈，他年支遁恐難酬。
經行若箇門風是，聞說漳江似趙州。
次韻郄子中所藏筆几
作者：謝薖
朝代：宋

聞君文史三冬足，家居未奏三千牘。
明窗棐几靜無塵，筆研清幽真不俗。
小琴承臂筆縱横，章草真行隨所欲。
家藏敝帚将何用，時人尚作千金畜。
此雖奇物君不惜，似把隋珠當魚目。
小童傳觀許見貽，與君杯酒初相屬。
吾詩戱作異香山，唐衢雖見何由哭。
見公真玩爲君賦，銅缽聲終字盈幅。
歲将除因誦前賢粲字韻詩慨然有感次其韻請彦光同賦蓋予與彦光皆年三十九矣
作者：謝薖
朝代：宋

舂粮適百里，九十居其半。
駸駸入老境，競起末路嘆。
在世無他能，聊以滑稽玩。
所嗟金石交，契闊或星散。
詩憶西堂語，酒藉南鄰伴。
共爲終年醉，莫歌何時旦。
文書謾遮眼，插架復盈案。
四愁不堪擬，九歌僅能亂。
發春只数日，故態期類盥。
寧知性本慵，矧復肉亦緩。
人猶樂新故，事止仍舊貫。
酸寒孟生窮，歛退韓子懦。
惜哉連城珍，不變三日炭。
玉人可求見，何暇定舍舘。
退藏亟聞道，飲水知冷暖。
更當崇明德，不愧三英粲。
求定齋
作者：謝薖
朝代：宋

吾觀大梁城，九衢塵暗天。
蠻觸日交争，夔蚿互相憐。
此心如慈幡，裊裊風中懸。
王子閉門臥，守心長縛禅。
能定乃能應，如鏡别醜姸。
吾豈匏瓜哉，孔子有至言。
君看日月行，亦若磨蟻旋。
涪翁已發藥，此句不用傳。
江神子·江城子
作者：謝薖
朝代：宋

破瓜年紀柳腰身。懶精神。帶羞瞋。手把江梅，冰雪鬥清新。不向鴉兒飛處著。留乞與，眼中人。水精船裡酒粼粼。皺香茵。駐行雲。舞罷歌餘，花困不勝春。問著些兒心底事，才靨笑，又眉顰。
汲古齋
作者：謝薖
朝代：宋

人言曲誤周郎頋，豈謂周郎真好古。
長歌短調各風流，說盡心招及眉語。
頗聞汲古用修綆，乃知餘事工律吕。
君軀三尺膽如斗，欲窺唐虞探鄒魯。
頃來長安闊畫眉，時人半額相媚嫵。
天姿潔白惡丹鉛，獨有溪頭浣紗女。
要知學者用心處，不追時好乃如許。
君家有井千尺深，容我時攀轆轤否。
洗墨池
作者：謝薖
朝代：宋

張芝學書池水黑，章草如芝古無敵。
右軍睥睨難抗衡，恨不臨池作書癡。
浣溪沙
作者：謝薖
朝代：宋

柳絮隨風散漫飛。簷冰成柱粟生肌。力排寒氣賴金卮。賦麗誰為梁苑客，調高難和郢中詞。且煩呵筆寫烏絲。
減字木蘭花
作者：謝薖
朝代：宋

尋常三五。坐待丹山飛玉兔。試問常娥。底事清光此夜多。尊空客滿。縱有鷫鸘無處換。不倒金荷。可奈金波瀲灩何。
減字木蘭花
作者：謝薖
朝代：宋

江邊一樹。愁絕黃昏誰與度。琪樹瓊枝。不受雄蜂取次欺。風前望處。直恐乘風吹得去。能動詩情。故與詩人獨目成。
減字木蘭花
作者：謝薖
朝代：宋

風篁度曲。倦倚銀屏初睡足。清簟疏簾。金鴨香銷懶更添。纖纖露玉。風雹縱橫飛鈿局。顰斂雙蛾。凝佇無言密意多。
湯泉泉在法水寺後
作者：謝薖
朝代：宋

亂泉如沸出灣環，餘燠猶霑野寺間。
但與山僧洗塵垢，還勝漲膩在驪山。
滴滴金花
作者：謝薖
朝代：宋

滿庭黄色抑何深，一滴梅霖一滴金。
莫使貪夫來見此，聞名亦起覬覦心。
潘邠老嘗作詩云滿城風雨近重陽邠老亡後無逸兄用此句足成四篇今兹重陽只数日風兩不止凄然有懷作二絕句念泉下二人不再作不覺流涕覆面也·其一
作者：謝薖
朝代：宋

地下修文兩玉人，清詩傳世墨猶新。
却因風雨重陽近，獨立蒼茫淚一巾。
潘邠老嘗作詩云滿城風雨近重陽邠老亡後無逸兄用此句足成四篇今兹重陽只数日風兩不止凄然有懷作二絕句念泉下二人不再作不覺流涕覆面也·其二
作者：謝薖
朝代：宋

阿兄温潤玉介導，我友淡薄朱絲絃。
只疑蝉蛻遊人世，醉插茱茰若箇邊。
灌園
作者：謝薖
朝代：宋

春初韭爭妍，秋末菘更好。
嗟我喜蔬食，如人嗜羊棗。
何嘗厭滋味，政自樂枯槁。
念彼蝡蠢蟲，性命欲自保。
變相驚蜊異，将糖嫌蟹躁。
故于園日涉，蒔此可食草。
邇來秋雨餘，三畝淨如掃。
畦丁猶浸灌，小甕亦自抱。
問許機事忘，何如漢陰老。
無逸病目以詩戱問
作者：謝薖
朝代：宋

六根無牢强，萬事有戕敗。
丹白豈不佳，能令眼根壞。
溪堂老居士，學道入三昧。
空花結空果，過眼了無礙。
偶然幻翳侵，惱此清淨界。
道人不易得，定爲天所愛。
恐君墮塵劫，豫比小懲戒。
病眸點空青，勿作兒女態。
爲君禱于天，君病立當瘥。
未忘覷詩書，不敢窺粉黛。
煎甖粟湯二首·其一
作者：謝薖
朝代：宋

萬粒勻圓剖甖子，作湯和蜜味尤宜。
中年强飯却丹石，安用咄嗟成淖糜。
煎甖粟湯二首·其二
作者：謝薖
朝代：宋

松黄浮椀色蒸栗，初味餘甘如苦荼。
粉粟爲湯兩奇絕，甚甘純白勝醍醐。
獨登有美堂
作者：謝薖
朝代：宋

龜趺雙跱日星懸，讀罷凴闌心浩然。
繚繞峰巒浮野色，參差樓閣起晴烟。
湖光凈照山間寺，江浪遥連海外天。
安得翰林風月手，一時摩寫入詩篇。
玉茗花二首·其一
作者：謝薖
朝代：宋

佳園昨夜變春容，清曉驚開玉一叢。
素質定欺雲液白，淺籹羞退鶴翎紅。
似聞金谷初無種，欲畫鵝溪恐未工。
底事餘花避三舍，孤高元有史君風。
玉茗花二首·其二
作者：謝薖
朝代：宋

騷人浪說麻源谷，本在風流刾史家。
直與瑶林共高徹，可須梅影闘横斜。
芳尊莫待紅粧賞，幽艶長令烈士嗟。
凴仗邊鸞折枝手，應宜展障玉鴉叉。
王坦夫静寄齋
作者：謝薖
朝代：宋

狙猴在深山，騰踔不少停。
大龜藏神屋，縮首都無營。
冥觀静躁異，洞見萬物情。
吾聞子王子，總角遊帝城。
歸來髩猶綠，閉關慕淵明。
曲肱北窗下，風聲肅泠泠。
夢覺忽驚起，猶疑車轂鳴。
齋居屏萬慮，乃以靜寄名。
是中得其趣，君門可長扃。
倘知定能應，子冠定能纓。
鏡以靜故明，水以静故平。
兹言置座右，可配崔瑗銘。
王摩詰四時山水圖
作者：謝薖
朝代：宋

欲知摩詰詩中畫，桃紅柳綠皆摹寫。
更含宿雨带春烟，一叚風光生筆下。
欲觀摩詰畫中詩，小幅短短作四時。
山平水遠含變態，是中有句無人知。
此公盤礴萬物表，胸中炯炯秋空曉。
戱磨淡墨汙絹素，世上丹青擅場少。
何人乞與輞川圖，装成小軸四時俱。
壁間仍題六字句，人言雙絕古今無。
生查子
作者：謝薖
朝代：宋

情親難語離，且盡玻璃盞。雙鯉有來時，莫使音書緩。徵驂去若飛，不道家山遠。相見小馮君，笑語迎歸雁。
用前韻和董彦速
作者：謝薖
朝代：宋

得句可傳千古意，搜奇攻苦百年身。
河梁贈别初無對，錦里吟春復有人。
我已汗顔驚手縮，君猶瓊樹賞朝新。
從今習氣須磨盡，二字唯當悟客塵。
田父招飲不赴
作者：謝薖
朝代：宋

萬錢供食如嚼蠟，百壺載酒如飲水。
要知自古窮達人，脱略世味皆如此。
經旬不逢南鄰伴，曲肱聊寄北窗底。
田父剥喙扣我門，頗應昨夜燈花喜。
殷勤攬衣謝父老，陶令愛酒今朝止。
伏雌可殺葵可羮，他日薄飯招鄰里。
吾君恭儉似文帝，勿爲酒醪傷穀米。
登同樂亭飲泉
作者：謝薖
朝代：宋

何人愛斯泉，結搆亭上屋。
空亭何所有，冷氣宜三伏。
泠泠石甃淨，鬚眉真可矚。
欲飲無樽罍，挹彼纔盈掬。
何時近亭居，更種亭畔菊。
日飲潭中甘，庶用稽死錄。
碧筩
作者：謝薖
朝代：宋

君不見韓潮州，銀作飲醆誇工倕。
鐫花鏤松太瑣碎，何言豪士亦爾爲。
又不見六一翁，嘗吟鸚鵡紅螺詩。
華堂一釂豈不樂，清歌勸酒須蛾眉。
吾儕山人寧有此，競折圓荷爲飲器。
細傾初作露珠圓，滿引忽驚雲液碎。
鼻中寂寂聞妙香，舌本徐徐識真味。
採蓮當殽花當妓，豈有登臨百金費。
安得城西十頃塘，水光容裔暑風凉。
時引碧筩如象鼻，仍看翠蓋立霓裳。
示何之忱
作者：謝薖
朝代：宋

往年君别去，上馬愁凛冽。
今年見君面，揮汗驚執熱。
吾曹雪點髩，忽忽值晚節。
云何會心侣，乃作如許别。
昨朝聞扣門，梳髪不暇結。
開門問無恙，欲語聲屢咽。
君家嬌小女，可念真玉雪。
朝嬉繞君傍，忽作泡幻滅。
念我溪堂老，誰能續此絕。
嗟哉溪澗毛，瑣細不容擷。
相逢顔未開，苦語心已折。
吾人要解事，視世一蟻垤。
共将煩惱緣，一付廣長舌。
君歸数過我，不厭酒屢設。
人生浪自苦，豈不愧前喆。
示李商老兄弟
作者：謝薖
朝代：宋

月夜宜披宫錦袍，定知公輩豈蓬嵩。
文如修水波瀾闊，人與廬山意氣高。
伯氏最於三虎怒，凡兒何翅九牛毛。
相逢徑欲倒家釀，莫厭尊前持蟹螯。
示舍弟
作者：謝薖
朝代：宋

蕭然環堵獨何有，自謂過人唯一丘。
野性定爲滄海客，妙齡須寄道山遊。
江寒沙静鶺鴒晚，雲闊天低鴻雁秋。
休歎烏衣成往事，一尊相對且忘憂。
秋日登擬峴臺二首·其一
作者：謝薖
朝代：宋

步上溪邊百尺臺，斬新秋色正傷懷。
千屏翳繞碧雲合，一字傾欹鴻雁來。
秋日登擬峴臺二首·其二
作者：謝薖
朝代：宋

徘徊欣與賞心同，讀遍碑詞字字工。
共歎黄壚封白壁，一時悲淚洒秋風。
秋日登鳴玉亭
作者：謝薖
朝代：宋

山路秋陽何赫赫，山亭凄冷多秋色。
豈惟醒耳玉淙琤，照眼光寒如練白。
舊聞瀑布垂雲間，怳疑銀河墮天關。
西望香爐不得往，箇中元有小廬山。
秋暑
作者：謝薖
朝代：宋

秋暑不可奈，秋風殊未來。
何時疏畫扇，無處覓凉臺。
誰謂月離畢，空驚山殷雷。
愁聞老農語，南畝半黄埃。
秋興
作者：謝薖
朝代：宋

雨隔千山暮，風驚一葉秋。
朱顔傷露槿，青眼賴沙鷗。
畏酒遊揚夢，因詩點染愁。
有懷誰與語，多病獨登樓。
移松二首·其一
作者：謝薖
朝代：宋

古貎蒼髯十八公，巍巍獨出衆材中。
朝來挽致茅堂下，爲我商量送好風。
移松二首·其二
作者：謝薖
朝代：宋

河出崑崙派九州，屹然砥柱立中流。
蒼松若比丘山重，豈但回頭費萬牛。
種松
作者：謝薖
朝代：宋

清晨課僕奴，遶舍誅蒿蓬。
身非郭槖駝，學作種樹翁。
胡不種杞柳，但種青青松。
念汝受命獨，勁氣凌三冬。
明年見汝生，何年矯蒼龍。
種德亦吾願，穆如松上風。
安知百載後，無人思角弓。
麦陰行可賴，不必荒茅中。
唯當護以棘，養視如嬰童。
此法豈浪傳，聞諸玉局公。
種竹
作者：謝薖
朝代：宋

闢地種修竹，得方緣秘經。
成陰向北宇，倒影落中庭。
直取內含素，豈唯枝鬬青。
龍鍾玉川子，猶擬抱添丁。
立夏日作四絕·其一
作者：謝薖
朝代：宋

雨脚連雲苦未收，曉驚池面日光流。
田家甑裏封蛛網，即漸歌謡麦有秋。
立夏日作四絕·其三
作者：謝薖
朝代：宋

熨得絺衣一番新，幅巾輕軟最宜人。
花時氣暖長愁夏，竹裏風微又勝春。
立夏日作四絕·其二
作者：謝薖
朝代：宋

小簟含風六尺牀，竹奴從此合專房。
吾身匏落都無用，占得山間一味凉。
立夏日作四絕·其四
作者：謝薖
朝代：宋

學作蒲葵扇未工，手揮聊有古人風。
君王别用機中練，定被南來長飬功。
端午即事
作者：謝薖
朝代：宋

卯飲緣佳節，昌陽薦一巵。
兒諮射團事，妻誦賜衣詩。
懶檢三閭傳，争纒五綵絲。
平生幾端午，隨分作兒嬉。
竹友軒
作者：謝薖
朝代：宋

畏夏苦執熱，開軒除鬱蒸。
簷前鳥雀喧，朝旭上朱甍。
席間裁函丈，詩書浩縱横。
槃礴環堵間，幽獨懷友生。
古人在黄卷，千載使我傾。
出門窺物變，草木各鮮榮。
青青墻東竹，見汝忽眼明。
愛玩不能忘，移根傍軒楹。
俯仰與竹俱，定交見深情。
不是無朋友，此君冰玉清。
風吹萬籟響，寒梢韻竽笙。
我獨哦其間，詩作秋蟲鳴。
琅玕亦有實，期汝向秋成。
鳯凰何時來，翽翽翔我庭。
約諸人遊羅坊觀
作者：謝薖
朝代：宋

陽夏吾鼻祖，人物傾九州。
間携東山妓，文靖極風流。
屐齒步飛磴，快哉康樂遊。
耳孫牛馬走，闒惰無匹儔。
但有愛山趣，尚能繼前修。
頗厭城市塵，拘縶如楚囚。
朅來龍泉上，杖履隨沙鷗。
幽尋風露靜，江月動金虯。
青山带長江，佳氣日夕浮。
旁有列仙家，丹楼連飛樓。
琴書静無華，竹樹煩更幽。
約我雲霞交，兹遊及清秋。
朱絃蕩塵襟，芳尊寫牢愁。
道士如彌明，長頸高結喉。
初無石鼎句，嶮怪壓劉侯。
從渠倚壁睡，吾屬足冥搜。
絡緯
作者：謝薖
朝代：宋

聒人長向井邊啼，在宇丁寧戒授衣。
織素盡輸官事了，秋來工女正投機。
翠雲分韻得禪字
作者：謝薖
朝代：宋

杖履信所適，溪流忽濺濺。
行入武陵村，偶入桃花源。
劃然見華屋，佛界開青蓮。
匆匆伊蒲饌，一餉腹果然。
同遊得吾黨，曠達真能賢。
董何韻俱勝，欲拍諸阮肩。
兩王亦豪舉，一擲常萬錢。
周郎秀眉宇，要是佳少年。
衆中兀老子，少味亦寡言。
困眠借僧榻，自嘲邊腹便。
平時所懷人，磊落星辰懸。
會合不易得，兹遊豈非天。
重來恐寡伴，獨訪祖師禅。
翠雲道中觀穫
作者：謝薖
朝代：宋

代田誰爲西漢議，耐旱幸有占城禾。
揮鐮正見八月穫，拾穗遥憐一老歌。
爲言使君驅五馬，北陌東阡餉耕者。
汝曹力穡更當勤，慎勿惰遊辜使君。
聞吕居仁病未差覓使寄問
作者：謝薖
朝代：宋

消渴文園苦病多，蕭條子美臥江沱。
士窮不遇古如此，天實欲爲人謂何。
忠義名家本申許，文章秀氣望岷峨。
期君鍊玉煮白石，色比嬰童何啻過。
聞彦光田舍遇火幾焚其廪
作者：謝薖
朝代：宋

睡龍未覺山澤枯，其誰濡幙待不虞。
炎官弭節飛廉怒，小屋旋徹大屋塗。
鬱攸飛空百鳥噪，煇赫照樹騰猿呼。
綠林灰燼一瞬耳，况乃田父蝸牛廬。
天公似惜詩人癯，約束風伯爲回車。
百神救廪鳥工往，不待綆缶澆焚如。
尚令太痩逢飯顆，幸未饑死同侏儒。
怪奇敢追陸渾韻，弔賀不必參元書。
作詩嘲誚供一笑，逢人舉似應胡盧。
聞無逸兄下第歸
作者：謝薖
朝代：宋

豐林分首各消魂，兄弟傷離况玉昆。
初謂過都留虎脊，又令點額向龍門。
往聞淮北雪花大，歸值江南梅雨昏。
欲寄短書無别語，年來花柳自村村。
聽曹道士弹琴二首·其一
作者：謝薖
朝代：宋

淡泊綵絃誰與聽，試開塵匣寫幽情。
琴中自有無窮怨，弹出離騷意外聲。
聽曹道士弹琴二首·其二
作者：謝薖
朝代：宋

小窗疏箔列仙家，弹盡遺音晚景斜。
賀老當年定場屋，虛将妙曲付琵琶。
與江君佐遊五福寺觀竹二首·其一
作者：謝薖
朝代：宋

老子平生與竹群，清風洒濯勝三熏。
江郎定自興不淺，共打僧門尋此君。
與江君佐遊五福寺觀竹二首·其二
作者：謝薖
朝代：宋

小池環插碧琅玕，氣韻蕭梢六月寒。
一夜清霜群木落，獨留孤節與君看。
與諸友汲同樂泉烹黄蘗新芽
作者：謝薖
朝代：宋

尋山擬三餐，放箸欣一飽。
汲泉泣銅瓶，落磑砕鷹爪。
長爲山中遊，頗與世路抝。
矧此好古胸，茗椀得搜攪。
風生覺泠泠，祛滯亦稍稍。
夜深可無睡，澄潭数參昴。
莫莫堂新竹
作者：謝薖
朝代：宋

僻寂漏茅屋，蕭梢新竹枝。
徑迷人不到，蔭密鳥還知。
綠色蔥蔥換，薰風細細吹。
即看柯葉老，不受歲寒欺。
菩薩蠻
作者：謝薖
朝代：宋

相思一夜庭花發。窗前忽認生塵襪。曉起豔寒妝。雪肌生暗香。佳人纖手摘。手與花同色。插鬢有誰宜。惟應潘玉兒。
菩薩蠻
作者：謝薖
朝代：宋

雪消新洗寒林碧。華堂向晚開瑤席。一曲杜韋娘。有人空斷腸。謫仙同夜宴。曉即歸程遠。莫放酒尊空。主人陳孟公。
蔡師直畫山水研屏二首·其一
作者：謝薖
朝代：宋

畫翁元勝斵輪扁，喻子丹青如有神。
平遠還堪助詩思，故疑摩詰是前身。
蔡師直畫山水研屏二首·其二
作者：謝薖
朝代：宋

淡墨江山作小屏，碧紗煙裏護寒泓。
蟾蜍寫盡看倒影，身在山陰佳處行。
虞美人
作者：謝薖
朝代：宋

人間離合常相半。璧月寧長滿。九秋風露又方闌。何日小窗相對、話悲歡。月華臨夜宜人醉。老去嗟顏悴。君如玉樹照清空。況有凝之道蘊、一尊同。
虞美人
作者：謝薖
朝代：宋

金釵盡醉何須伴。萸糝浮杯亂。黃花香返嶺梅魂。好把一枝斜插、向烏雲。坡詞欲唱無人會。桃葉知何在。與君同詠一聯詩。但道老來能趁、菊花時。
蝶戀花
作者：謝薖
朝代：宋

一水盈盈牛與女。目送經年，脈脈無由語。後夜鵲橋知暗度。持杯乞與開愁緒。君似庾郎愁幾許。萬斛愁生，更作徵人去。留定徵鞍君且住。人間豈有無愁處。
螢火
作者：謝薖
朝代：宋

日出知何許，宵行有底忙。
自疑緣寸草，不敢近扶桑。
瑣碎豈堪数，神奇安得長。
微風迹未掃，更待九秋霜。
觀李伯時陽關圖二首·其一
作者：謝薖
朝代：宋

坐對丹青傷别離，淚和朝雨想頻揮。
道邊垂柳年年在，看盡行人長不歸。
觀李伯時陽關圖二首·其二
作者：謝薖
朝代：宋

春草春波傷底事，青青柳色最消魂。
龍眠自有離家恨，貎得陽關煙雨昏。
觀棋
作者：謝薖
朝代：宋

客憇茂林晚，風生凉簟秋。
縱横飛碎玉，勝敗决中流。
北叟暫亡馬，西風還覆舟。
誰能關許事，寓目且忘憂。
觀漁二首·其一
作者：謝薖
朝代：宋

腹腴端可飽新歡，柳貫霜鱗照眼寒。
莫惜寶刀煩玉腕，要看飛雪下金盤。
觀漁二首·其二
作者：謝薖
朝代：宋

活我波間雙鯉魚，待傳千里故人書。
嬌蛾莫道留君掃，怕捲珠簾總不如。
許巨源送笋
作者：謝薖
朝代：宋

君家遶屋青琅玕，驚雷裂地千兵攅。
入山長鑱不汝赦，日獲玉版登君盤。
有餘鼠壤幸分似，憐我羮稀筯易寬。
厨人取給晝餔膳，頓使齒頬生甘寒。
韭葅薤苗豈復数，䏑美似覺無貛貛。
嘗聞幽士愛風竹，忍嘬其子吾何觀。
願君養成四時葉，他時犯雪同君看。
謾成
作者：謝薖
朝代：宋

年來任運學騰騰，愛酒還同醉李僧。
痛飲亡何緣客至，時奇不惜遶村行。
簷間燕雀新聲好，門外池塘春水生。
曉起坐窗無一事，捲書南望見高稜。
讀三都賦
作者：謝薖
朝代：宋

漢遭陽九運，無復見中興。
不聞黄屋處，郊野蔽旗旌。
三人已成虎，况阻三國兵。
揚塵日月暗，喋血郊原腥。
作都雖云美，其如九鼎輕。
十年翰墨手，摸寫費丹青。
人與骨俱朽，山川空炳霛。
吾懷鮑明遠，寂莫賦蕪城。
讀何易于傳
作者：謝薖
朝代：宋

吏皆愁死自焚詔，農正勤耕身挽船。
墨綬紛紛滿天下，不知誰拍此渠肩。
讀吕居仁詩
作者：謝薖
朝代：宋

吾宗宣城守，詩壓顔鮑輩。
其間警拔句，江練與霞綺。
居仁相家子，歛退若寒士。
學道期日損，哦詩亦能事。
自言得活法，尚恐宣城未。
今晨開草堂，書帙亂無次。
探囊得君詩，疾讀過三四。
淺詩如蜜甜，中邊本無二。
好詩初無奇，把玩久彌麗。
有如菴摩勒，苦盡得甘味。
徐侯南州傑，論文極根抵。
讀君詩卷終，曰此有餘地。
期君高無上，二謝以平視。
要當掣鯨魚，豈但看翡翠。
讀嚴子陵祠堂記
作者：謝薖
朝代：宋

羊裘不見釣臺傾，山到臺邊分外青。
天上故人新黼黻，身前萬事一笭箵。
章侯筆法逼秦相，范子文章原易經。
圖畫名臣久磨滅，此碑千古粲繁星。
讀潘邠老廬山紀行詩
作者：謝薖
朝代：宋

杜陵骨已朽，潘子今似之。
欻觀廬山作，乃類北征詩。
是家好男子，札翰非凡兒。
阿耶有新句，把筆如畫錐。
此詩落吾手，三復喜可知。
有才如長卿，武帝思同時。
不令歌天馬，亦合賦靈芝。
胡爲鬂已凋，但作愁苦辭。
錦囊勿妄發，恐爲俗子嗤。
讀荘子內篇
作者：謝薖
朝代：宋

經春十日雨，却掃門無車。
伏枕夢鳴轂，淙琤行溜渠。
端坐發深省，妙香浮素裾。
盥濯披陳編，諷誦臨前除。
陳編爲何誰，漆園傲吏書。
奇辭通諔詭，空語極虚無。
得意榮辱境，脫身憂患餘。
胸中灌頂句，身上如意珠。
逍遥有妙處，領略歸一途。
塵影閱千世，風波連九區。
投足寄其間，鼎鼎一何愚。
儻同蓬蒿鷃，勿笑溟海魚。
讀葛洪傳
作者：謝薖
朝代：宋

葛洪鍊丹砂，却老得遐壽。
鶴髪安在哉，岩穴遺井舊。
勞生亦何爲，荏苒度昏晝。
煌煌崑丘芝，未暇擷三秀。
寄謝浮丘翁，何由挹其袖。
貫時軒
作者：謝薖
朝代：宋

舊時王子猷，愛竹僅成癖。
斯人向千載，論世心莫逆。
吾軒謐竹友，寓意比三益。
俗士舊雨來，今雨定掃迹。
城北有陳侯，眉宇初未識。
似聞臭味同，炯炯見胸臆。
願言登子軒，哦句呼阿客。
看君陰森下，玉潤映連璧。
龍吟秋夜永，臥聽風摵摵。
或當命柴車，獨咏此君側。
興盡悠然反，誰能煖君席。
賦陳虚中振芳堂
作者：謝薖
朝代：宋

青腰按節臨天關，幻成圭璧驚人寰。
一朝忽起枯槁想，墮作人間冰雪顔。
國香端擬避清絕，鳯車安得窺幽閑。
雪中長疑肌起粟，挽住直恐乘風還。
風流别乘似何遜，哦詩興健排江山。
華堂燒燈呼客醉，况引玉頬依琱闌。
廣平題賦工婉媚，杜陵索句愁飛翻。
山人徑欲悟香寂，何當步繞横斜間。
贈别董彦速四首·其一
作者：謝薖
朝代：宋

人間底處異蘧廬，莫莫堂中豈定居。
我尚滯留君去速，荒園三畝夢歸歟。
贈别董彦速四首·其三
作者：謝薖
朝代：宋

欣同衆鳥託吾廬，投杖行當欲索居。
不是酸寒孟東野，吾言能聽果誰歟。
贈别董彦速四首·其二
作者：謝薖
朝代：宋

多謝清風日掃庭，與君同種菊青青。
開花爛熳君何在，莫忘蕭條我獨醒。
贈别董彦速四首·其四
作者：謝薖
朝代：宋

機事都捐憶大庭，茅簷相對眼俱青。
期君别後文章健，往弔沅湘屈子醒。
追和柳子厚二詩·讀書
作者：謝薖
朝代：宋

吾生後淵明，頗亦念黄虞。
要知千載外，所學非殊塗。
兀坐對聖賢，撫卷一長吁。
彼智自明哲，惟狂益昏逾。
一源同濫觴，派别乃差殊。
我觀載籍中，世事何所無。
癡人不識古，謂與古人俱。
相望何遥遥，清都視積蘇。
咄此不可獻，諷誦聊相愉。
嗟哉子柳子，文章蓋群儒。
速進自貽戚，南冠成縶拘。
天孫不與巧，溪神亦爲愚。
讀書雖滿腹，何曾救饑劬。
乃知伾文輩，要路難齊驅。
追和柳子厚二詩·飲酒
作者：謝薖
朝代：宋

世故不料理，萬事付一樽。
呼賓陳肴蔌，乃爾不惮頻。
秩筵初嚴冷，稍稍笑語喧。
有如鄒子律，能回寒谷温。
朱顔挽不住，雪髩日夜煩。
人生行樂耳，惲也亦至言。
哀哉獨醒人，顦顇拾蘭蓀。
寧知阿堵中，端有妙理存。
送王坦夫由淮南入京
作者：謝薖
朝代：宋

王郎乘興上扁舟，数遣書來寫我憂。
奏牘三千待金馬，卷簾十里夢楊州。
桃花水漲理歸檝，蓮葉盃香消客愁。
白髪倚門長望子，細君應賦大刀頭。
送王山人
作者：謝薖
朝代：宋

秋風蕭瑟賦歸歟，此去懸知金有魚。
我亦羡君無奪糈，長沙終負過秦書。
送董彦速遊仙岩
作者：謝薖
朝代：宋

吾聞天竺峰，聳若在天上。
峰前溪萬仞，激石吼寒浪。
堂中老比丘，碧眼照林莾。
徜徉君屢遊，局趣我思往。
此行何所求，豈欲除二障。
聞呼試回頭，未可踏折杖。
茅檐燕寂地，山氣日夜爽。
不斬凌霄藤，君歸藤自長。
送邑尉朱登仕告老歸華亭用玉局老仙寄王慶源韻
作者：謝薖
朝代：宋

君不能黄冠還鄉乞鑑湖，又不能拏舟送米煩胡奴。
白頭真負平生志，妙年毫端敵萬夫。
向來惡少虎負嵎，職當疾走編其鬚。
袴鞾不是老者事，腰間羽箭吾初無。
揮盃勸影古寺底，日有野老争携壺。
頗遭官長勸歸歟，婦能右擯兒左扶。
但令妻病足鹿脯，何憂兒寒止熨襦。
蓴絲作羮塩未下，鱸鱠切玉秋不癯。
華亭自昔託鶴唳，蕙帳後夜聞猿呼。
不羡人間冶容子，團圓十五正當壚。
送都仲獻
作者：謝薖
朝代：宋

酒曹懷璧暫投閒，俄許朱轓未賜環。
殿閣凉生應在眼，宫門騶唱合趨班。
鳯皇觀德翔千仞，虎豹窺人礙九關。
只恐蒼生傾望久，未容投紱老家山。
送酒與晏如居士二首·其一
作者：謝薖
朝代：宋

南人釀酒詫深紅，注瓦真成琥珀濃。
與藥相投莫宜此，急分多病晏如翁。
送酒與晏如居士二首·其二
作者：謝薖
朝代：宋

此翁寧把春償酒，醉插姚黄更乞花。
多病只今猶解飲，細傾聊爲遣生涯。
送酥魚頭醤菜與何之忱三首·其一
作者：謝薖
朝代：宋

和蜜煎膏學甕酥，兒誇甘味比醍醐。
老夫舌本不知味，强解嘲爲羊酪奴。
送酥魚頭醤菜與何之忱三首·其三
作者：謝薖
朝代：宋

甕底寒蔬冬作葅，春來把酒必時須。
庾郎鮭菜二十七，還得何郎下箸無。
送酥魚頭醤菜與何之忱三首·其二
作者：謝薖
朝代：宋

放浪三江又五湖，頭顱見醢亦何辜。
世無剛者不用覆，往侑一觴隨蜜酥。
送香與董彦速二首·其一
作者：謝薖
朝代：宋

侯莎新補蔚宗傳，藿燥詹粘疑可憎。
試炷博山元不俗，小奩分供在家僧。
送香與董彦速二首·其二
作者：謝薖
朝代：宋

窗間一炷結趺坐，萬象森前應眼明。
不印香嚴薰未歇，何妨人誚太僧生。
送黄柑與彦孚二首·其一
作者：謝薖
朝代：宋

殘臘才經一番霜，青青三寸作金黄。
故園兄弟懷思我，特地分甘到草堂。
送黄柑與彦孚二首·其二
作者：謝薖
朝代：宋

手拆奇苞遺細君，更思特送逸堂人。
甘寒定可錦繡口，看吐新詩泣鬼神。
遊安樂寺陳妙音載酒
作者：謝薖
朝代：宋

遶郭尋春未見花，不知春在梵王家。
林間新翠張裙幄，席上殘紅當臉霞。
興逸持杯睨雲漢，飲酣揮翰走龍蛇。
主人不是陳驚座，投轄歸時日已斜。
過金山下作
作者：謝薖
朝代：宋

揚子江中風浪生，小舟如葉任欹傾。
槳摇齊指金山寺，霧暗初疑鐡甕城。
絕頂逈分雙塔秀，層樓危立一僧清。
他年來訪結菴地，吾與此江春水盟。
陳循中求賦高麗墨詩爲作長句
作者：謝薖
朝代：宋

老松收煙琢玄玉，可試洮州鴨頭綠。
來從萬里古樂浪，傳到麻源第三谷。
要須岱郡鹿角膠，擣成方解土炭嘲。
請君摩硏寫新作，一弄潺湲吊康樂。
陶淵明寫真圖
作者：謝薖
朝代：宋

淵明歸去潯陽曲，杖藜蒲鞋巾一幅。
陰陰老樹囀黄鶯，艶艶東籬粲霜菊。
世紛無盡過眼空，生事不豐隨意足。
廟廊之姿老蓬蓽，環堵蕭條僅容膝。
大兒頑鈍懶詩書，小兒嬌癡愛梨栗。
老妻日暮荷鋤歸，欣然一笑共蝸室。
哦詩未遣愁肝腎，醉裏呼兒供紙筆。
時時得句輒寫之，五言平淡用一律。
田家酒熟夜打門，頭上自有漉酒巾。
老農時問桑麻長，提壺挈榼來相親。
一尊徑醉北窗臥，蕭然自謂羲皇人。
此公聞道窮亦樂，容貌不枯似丹渥。
儒林紛紛隨溷濁，山林高義久寂寞。
假令九原今可作，舉公藍輿也不惡。
隱居
作者：謝薖
朝代：宋

清時甘小隱，卜築在山阿。
家有傳蚕室，機如凌行婆。
閒看斬猫話，羞作扣牛歌。
不出又三月，柴門生薜蘿。
集庵摩勒園會者十人以它年五君詠山王一時数爲韻得時字
作者：謝薖
朝代：宋

生涯水中萍，漂蕩信所之。
十年餬其口，不食故園葵。
思歸同越鳥，長是巢南枝。
祭竈郭北隅，小屋如雞棲。
園開十肘地，草木方華滋。
紅榴媚夕陽，初篁摇輕颸。
招我賞心舊，於焉持酒巵。
合離如日月，果有弦望時。
詩壇失老将，一鼓氣已衰。
賴我如虎賁，典刑猶在兹。
相歡且盡醉，莫詠驪駒詩。
集菴摩勒園觀李伯時畫陽關圖以不能捨餘習偶被世人知爲韻得人字賦六言
作者：謝薖
朝代：宋

摩詰句中有眼，龍眠筆下通神。
佳篇與畫張本，短紙爲詩寫真。
渭城偶落吾手，小圃傳觀衆賓。
坐上宴如居士，暗中摸索離人。
雙蓮閣
作者：謝薖
朝代：宋

水芝凝露披芳塘，淺粧濃畫争煌煌。
其間艶異不世出，連芳並蒂知何祥。
有如一座兩殊色，盈盈植立漢昭陽。
九回沉水不須沐，風生露洗皆生香。
公如瑶林映紅粉，粲然一笑傾澄觴。
故開華閣掛銀榜，大篇金薤垂琳琅。
吾聞草木正瑞世，箑蒲扇暑芝生房。
須煩丹青頋陸手，貎取絕艶歸明光。
雨中漫成四首·其一
作者：謝薖
朝代：宋

東風渾作勒花寒，寂寞林塘不受看。
玉版鶴翎俱未識，梨梢空有淚闌干。
雨中漫成四首·其三
作者：謝薖
朝代：宋

一樹山礬宫樣黄，曉風微送雨中香。
鼻端空寂誰知許，莫怪雄蜂取次狂。
雨中漫成四首·其二
作者：謝薖
朝代：宋

向老逢春懶問花，惡風吹雨故斜斜。
一城桃李應漂盡，不到城南韋杜家。
雨中漫成四首·其四
作者：謝薖
朝代：宋

纔見花飛掃不開，只今青子落莓苔。
當時一咲冰雪面，曾動揚州詩興來。
雨後秋山
作者：謝薖
朝代：宋

宿雲散曾陰，秀色還疊障。
如将螺子綠，畫作長蛾樣。
光浮竹木杪，影落簷楹上。
何人妙盤礴，淡墨寫屏嶂。
五絃豈須撫，衆響亦清亮。
我病不出遊，素壁倚藤杖。
舉觴酹郡峰，歲晚一相訪。
青精飯三首·其一
作者：謝薖
朝代：宋

霍山王鄧兩真隱，駕鶴乘雲飛九天。
當時服餌定何物，同飯青精三十年。
青精飯三首·其三
作者：謝薖
朝代：宋

南人雖號烏桐飯，過熟翻成作淖糜。
太極真人方未試，茅山道士寄何遲。
青精飯三首·其二
作者：謝薖
朝代：宋

從來見說青精飯，晚遇真人隱訣中。
長恨聞名不相識，那知俚俗號烏桐。
靜寄齋觀文忠公墨跡
作者：謝薖
朝代：宋

董何呼我顛倒裳，杖藜階西過王郎。
郎君好事初舉觴，平頭奴子舁兩囊。
開視文書浩搶攘，其間穅秕煩播颺。
忽驚墨妙筵有光，問誰所書曰歐陽。
而我盥水方取将，覽之三過神色揚。
反嗟從來見未嘗，字體遒媚笔意剛。
公爲文章軋子長，立朝義氣凛秋霜。
借如春蚓縈行行，亦當珍之十襲藏。
况工字畫乃如此，銀鈎金繩粲繭紙。
公嘗臨池墨池水，尚言如船逆風使。
後來誰評新麗體，出公一頭子蘇子。
題于逢辰畫
作者：謝薖
朝代：宋

踏遍江南岸，歸來試解衣。
誰言物外賞，不與筆端爲。
石带蒼苔瘦，風凋折葦稀。
令人清興發，欲問釣魚磯。
題吕隆禮詩後
作者：謝薖
朝代：宋

岐山鳯多雛，鳴必中律吕。
乃知忠厚家，要作謙退語。
申公二世後，有子筆甚武。
四公如日月，映照萬萬古。
此郎膽如斗，一筆要連拄。
不知秦陳輩，渠欲置何許。
他年品斯人，戰國一豪舉。
題戴崧石鼎聯句圖
作者：謝薖
朝代：宋

衡山道士熊豹姿，夜過劉生逢說詩。
止于座隅初莫識，口不能言心自知。
坐中清逸校書郎，新有詩聲誰過之。
豈知老子殊不淺，可但逐鬼囚蛟螭。
須臾指鼎出佳句，脱略凡韻生新奇。
二生得句不敢吐，鳴聲强作秋蟲悲。
愯如窘兔避鷹隼，懔如敗将收旌旗。
借問舐筆摹者誰，定是盤礴真畫師。
退之斯文有妙處，丹青寫盡初無遺。
彌明學道如不死，應在衡山深處栖。
端能過我挑詩敵，與君周旋吾敢辭。
題文與可畫竹
作者：謝薖
朝代：宋

我昔居西園，手植竹数箇。
凜然如德友，節行不敢破。
朝吟玩霜枝，夜聞蕭瑟清。
風吹一旦忽不見，似覺塵土污人衣。
朅來翠雲麓，日唯見山不見竹。
雖云山氣日夕佳，尚恐無竹令人俗。
昨得與可畫，自歸塵壁掛。
門開風動之，如枉故人駕。
對山看畫信不惡，何人更覓揚州鶴。
題陳先生華山高臥圖
作者：謝薖
朝代：宋

落葉開花秋復春，睡中榮悴豈關身。
那知五起雞三唱，亦有寒窗不寐人。
題陳陽樹石二首·其一
作者：謝薖
朝代：宋

寒藤骨数百尺，枯木大七八圍。
挽取到公奇石，俱還数幅寒溪。
題陳陽樹石二首·其二
作者：謝薖
朝代：宋

解寫枯松潤石，陳陽筆意名家。
弟子蔡規今老，古人王宰何加。
題頋凱之醉道士圖
作者：謝薖
朝代：宋

虎頭癡絕自不癡，丹青妙處手得之。
石巖戱畫幼輿了，酒狂更貎黄冠師。
一人坐睡真被酒，二人杯杓不停手。
一人回面愁不釂，二人直視開口笑。
上有醉墨書者誰，翰林手題獨酌詩。
題詩真識醉時味，畫圖如寫詩中意。
珍藏不换一斛珠，李詩頋笔今世無。
顔魯公祠堂
作者：謝薖
朝代：宋

上皇御宇無長策，牧羊奴子孤恩澤。
銀莬分印屬兒曹，二十餘州盡陷賊。
常山死守平原拒，公家兄弟聲名白。
平原白首立班行，忠義凛凛真嚴霜。
歷事四朝唯一節，當年舌舐中丞血。
豈知丞相面如藍，貎雖夷易心巉岩。
老臣何罪死虎口，到今誰爲祛其銜。
臨風志士長悲吒，矧瞻遺像嚴祠下。
未能立草迎送詞，一奠椒漿淚盈把。
食菜
作者：謝薖
朝代：宋

道人真是伊蒲塞，頓頓園蔬入饌來。
紫芥寒葅參薤韭，黄橙苦酒伴鹽梅。
蒸豚不羡貯人乳，飯豆亦能羮芋魁。
但恐酪奴不解事，攪令枵腹轉春雷。
食藕
作者：謝薖
朝代：宋

人憐淤泥上，出此萬朵蓮。
須知淤泥中，有藕大如椽。
本清凝冰雪，末艶方婵娟。
玲瓏衆竅通，蚴蟉数節連。
甘寒固不数，却暑最所便。
髯奴來城市，負籠至我前。
開緘尚带泥，未嚼先垂涎。
霍霍摩霜刀，雷雷挹澗泉。
切玉墮冷冽，已覺沉疴痊。
芰寔閗角紫，鴻頭剥珠圓。
秋盤薦此果，頓使二物捐。
念此湼不緇，餘品莫爭妍。
而能豁憂思，令我心歡然。
奇功更耐老，合作飛行仙。
食蟹四首·其一
作者：謝薖
朝代：宋

端爲懷黄取醢烹，豈緣多足恣旁横。
焚臍未用集鼠輩，椎髓方嫌太瘦生。
食蟹四首·其三
作者：謝薖
朝代：宋

論功直與酒盃同，何事生憎在水中。
不使落湯頻下箸，終令骨醉耐春風。
食蟹四首·其二
作者：謝薖
朝代：宋

分付厨人苦見嫌，十臍元有九臍尖。
要知其中未必有，輸與蛤蜊如蜜甜。
食蟹四首·其四
作者：謝薖
朝代：宋

有國嘗憂以味亡，須知有毒味中藏。
誰能不累口腹事，莫趁秋風銜稻芒。
飲酒示坐客
作者：謝薖
朝代：宋

身前不吝作蟲臂，身後何須留豹皮。
劬勞母氏生育我，造化小兒經紀之。
牙籌在手彼爲得，塊石支頭吾所師。
偶逢名酒輒徑醉，兒童拍手云公癡。
鳴鳩
作者：謝薖
朝代：宋

雲陰解盡却殘暉，屋上鳴鳩喚婦歸。
不見池塘煙雨裏，鴛鴦相並濕紅衣。
濉江
作者：謝詗
朝代：宋

雨過濉江宿靄收，粼粼澄碧凈涵秋。
雙橋夾鎖虹垂岸，練疋長拖玉作流。
白鳥孤飛天外沒，青螺倒浸鏡中浮。
朝宗東去知何極，願一乘槎探盡頭。
六瑞堂
作者：謝諤
朝代：宋

循良天惠海邊頭，波浪澄清宿霧收。
纔把一麾來北闕，便驚六瑞到南州。
日高雙影亭亭並，風動孤香冉冉浮。
好作畫圖獻當宁，御屏風上永傳休。
勸農
作者：謝諤
朝代：宋

莫入州衙與縣衙，勸君勤理舊生涯。
池塘多放聊添稅，田地深耕足養家。
教子教孫須教義，栽桑栽柘勝栽花。
閑非閑是都休管，渴飲清泉困飲茶。
南真觀
作者：謝諤
朝代：宋

人煙一簇古溪頭，竹樹低昂映碧流。
曳杖不知山路險，南真觀裏謁浮丘。
句
作者：謝諤
朝代：宋

金房開達皆名州，盛山更在天上頭。
嚴隠君九齡適軒
作者：謝諤
朝代：宋

陶公勳業在姑蘇，扁舟歸來春水湖。
張良亦從赤松子，拋擲兵閒黄石書。
平吳戮項本無事，所適定非真適意。
戰酣人境强迴頭，晚乃逍遥脫塵累。
先生之適真天然，浩氣養得歸林泉。
一生袖却奪標手，名利過眼如雲煙。
清風丈室數椽足，幕天席地月爲燭。
徑有幽花杖履香，窗延野竹縹緗綠。
天邊白雲不可呼，空中野鶴隨所如。
延年美意復誰解，拂麈岸巾聊自娛。
松紋簟滑琉璃色，卧展南華書一帙。
先生之適真天然，不速還嗔叩門客。
延福寺
作者：謝諤
朝代：宋

閲世巖松古，隨人徑蘚斑。
樓臺雲冉冉，沙石水潺潺。
興出崎嶇外，身行杳靄間。
通天知有路，一笑檻前山。
復朱晦菴
作者：謝諤
朝代：宋

笑指長沙擅閫，來向吾鄉假途。
一段忙中說話，無非孔孟工夫。
會劉子東夜飲
作者：謝諤
朝代：宋

夾江居民萬家邑，朱樓碧瓦炊煙濕。
筍輿登頓渡飛橋，半曲春梁龍起蟄。
門前柳葉翻霜風，小驛舊是神仙宮。
平時對面不得語，一燈從容今夕同。
呼童急持酒爲帚，掃盡閒愁那更有。
人生聚散無定期，但知膠漆情如舊。
君方游戲親戎行，我亦酸寒尉溧陽。
棄家從官豈得已，相與望雲思故鄉。
清常寺
作者：謝諤
朝代：宋

佛廬塵不到，客枕夢頻驚。
淅淅山風響，纖纖隙月明。
烟雲春漸暖，鐘磬曉逾清。
蹤跡奔馳裏，飄浮媿此生。
玉山觀
作者：謝諤
朝代：宋

微明燈火夜堂幽，聽徹絲桐萬慮休。
骨冷魂清眠不得，竹風蕭瑟滿庭秋。
至曾田市貽管巡檢·其一
作者：謝諤
朝代：宋

一年三過曾田市，春去秋來瞬息間。
安得此身無俗累，清高長似寨前山。
至曾田市貽管巡檢·其二
作者：謝諤
朝代：宋

將軍齊相夷吾後，不用干戈盜自清。
回首江南望江北，故鄉天際暮雲平。
讀書臺
作者：謝諤
朝代：宋

莓苔點點路層層，此地分明勝概增。
天上樓臺山上寺，雲邊鐘鼓月邊僧。
青松鶴夢生秋吹，寶塔星華見夜燈。
消盡塵襟三萬斛，石床閒倚古蘿藤。
追和邵祭酒柬呂太學
作者：謝諤
朝代：宋

艱難方見救時在，一介儒生爲國哀。
六豕奸雄千古恨，二龍奔馭幾時迴。
道州自分填溝壑，天詔何須賁草萊。
我識先生心似鐵，宸章莫更苦相催。
送子峴之官萍鄉·其一
作者：謝諤
朝代：宋

聖主除官本爲民，吾兒何幸到簪紳。
但須因此行方便，不必爲冬更學春。
送子峴之官萍鄉·其二
作者：謝諤
朝代：宋

吏師吾昔得三賢，回首思之幾許年。
屈指利名多少事，其間廉節最爲先。
鼇溪·其一
作者：謝諤
朝代：宋

數版小橋橫晚晴，兩行古木弄春榮。
不知多少夜來雨，水到岸頭渾欲平。
鼇溪·其二
作者：謝諤
朝代：宋

藹藹煙雲望眼昏，亂紅翻逕綠遮門。
一聲啼鳥在何處，山外人家桑柘村。
龍回院
作者：謝諤
朝代：宋

堂殿塵埃外，軒櫺紫翠中。
凭欄千嶂雨，欹枕半窗風。
得意何妨僻，尋幽豈易窮。
分張閒草木，一一見春工。
淳祐甲辰三月中澣奉詔經略同客張景東馮雲從男公闡公閶游乳洞紀事
作者：謝逵
朝代：宋

尋幽天氣得晴酣，小小籃輿勝繡鞍。
洞以乳名雲液湧，泉紆石出水晶寒。
山容染翠開油幕，竹韻鳴竽立玉竿。
孰謂地靈鍾秀異，美哉風物見興安。
七娘子
作者：謝逸
朝代：宋

風剪冰花飛零亂。映梅梢、素影搖清淺。繡幄寒輕，蘭薰煙暖。豔歌催得金荷卷。遊梁已覺相如倦。憶去年、舟渡淮南岸。別後銷魂，冷猿寒雁。角聲只送黃昏怨。
丈軒詩
作者：謝逸
朝代：宋

謫仙獨立風埃外，函丈席間藏法界。
食前不愧孟子譏，容膝尚笑陶生隘。
若知北斗可藏身，定是須彌堪納芥。
不容廣坐九百萬，誰信維摩室本大。
三益齋詩
作者：謝逸
朝代：宋

元龍湖海豪，蓋代聲籍籍。
只今觀耳孫，才皆萬夫敵。
叔兮美無度，伯也古遺直。
當年種玉翁，什襲裹雙璧。
期公垂天雲，佐郡試戢翼。
尚開柴桑徑，引領望三益。
嘗聞築燕臺，千里走樂劇。
市骨捐千金，廐乘盡虎脊。
公乃真好事，屣履見逢掖。
定知子輿輩，一笑皆莫逆。
中秋與二三子賞月分韵得中字
作者：謝逸
朝代：宋

雨洗天宇凈，微雲捲凉風。
今夕定何夕，月圓秋氣中。
驚雁掠沙水，寒鴉繞梧桐。
嘉我二三子，笑語春冰融。
酒酣吐秀句，醉筆翩征鴻。
夜闌燈光亂，清影棲房櫳。
似聞霓裳曲，笛聲吟老龍。
亡友潘邠老有滿城風雨近重陽之句今去重陽四日而風雨大作遂用邠老之句廣爲三絕句·其一
作者：謝逸
朝代：宋

滿城風雨近重陽，無奈黄花惱意香。
雪浪翻天迷赤壁，令人西望憶潘郎。
亡友潘邠老有滿城風雨近重陽之句今去重陽四日而風雨大作遂用邠老之句廣爲三絕句·其三
作者：謝逸
朝代：宋

滿城風雨近重陽，安得斯人共一觴。
欲問小馮今健否，雲中孤雁不成行。
亡友潘邠老有滿城風雨近重陽之句今去重陽四日而風雨大作遂用邠老之句廣爲三絕句·其二
作者：謝逸
朝代：宋

滿城風雨近重陽，不見修文地下郎。
想得武昌門外柳，垂垂老葉半青黄。
代送柳權郡
作者：謝逸
朝代：宋

河東夫子文中虎，筆端揮灑如飛雨。
餘波覃及百世孫，翰墨風流照今古。
文章清麗有典則，胸懷恢廓無城府。
擁麾山郡民氣和，萬頃黄雲富禾黍。
公餘雅會羅嘉賓，高論崢嶸揮玉麈。
皂蓋雙旌別汝江，去作他邦民父母。
佇看祖席列岐亭，梅影橫斜媚村塢。
定知玉詔下丹墀，宰府要公調鼎俎。
以水沈香寄呂居仁戲作六言二首·其一
作者：謝逸
朝代：宋

紙帳竹窗夜永，蒲團棐几人閒。
萬籟聲沈沙界，一爐香裊禪關。
以水沈香寄呂居仁戲作六言二首·其二
作者：謝逸
朝代：宋

海上人多逐臭，水沈價不論錢。
自是渠無佛性，非關鼻孔寥天。
仲邦惠菊花詩以戲之
作者：謝逸
朝代：宋

重九登高折未殘，霜蕤猶带晚香寒。
莫嫌爛熳開何益，秀色侵人若可餐。
傷徐文學
作者：謝逸
朝代：宋

鶢鶋止魯郊，豈樂太牢具。
冥冥萬里鴻，弋人何敢慕。
東海儒林秀，落筆妙詞賦。
蹭蹬江湖秋，低徊老韋布。
晚從使者舉，奉檄喜而懼。
白髮照青衫，奄忽死中路。
功名安在哉，竟以儒冠誤。
去就各有時，壽夭亦無據。
竚立倚江樓，注目烟村暮。
八月十五夜與諸友游南湖玩月
作者：謝逸
朝代：宋

黄昏出東門，月在房心間。
步繞古柳隄，疏影迷清灣。
趺坐湖上亭，物肅景自閑。
桂影摇濁醪，波光照酡顔。
高懷浩無際，妙語險莫攀。
夜深風露冷，投宿敲禪關。
時聞橋下泉，决决鳴珮環。
茲游尋舊約，正朔已七頒。
緬想泮宮老，邈在淮南山。
八月十六日夜玩月南湖用老杜韵
作者：謝逸
朝代：宋

月減一分魄，風生萬壑秋。
山烟連野白，湖水接天流。
妙語懷支遁，清歌欠莫愁。
漥樽聊共酌，無羨玉爲舟。
再用前韵
作者：謝逸
朝代：宋

我家端無一囊錢，骯髒趙生門可倚。
黄綬叢中識君面，眼前如見曲阜履。
興來曳杖叩齋扉，清坐焚香淡如水。
有時造語出瑰奇，要令墨客皆風靡。
仰觀喬木俯流泉，因念吾生行已矣。
臺若君才萬夫特，風儀秀整秋山嶷。
行看待詔金馬門，安得嗒然長隠几。
功名他日似留侯，豈與風流京兆比。
昨朝篇末畫眉句，始悟前言戲之耳。
不如共訪彌天釋，真成四海習鑿齒。
冬至日陳倅席上分賦一陽來復探得復字
作者：謝逸
朝代：宋

陽進君子升，陰退小人伏。
此理洞然明，不疑更何卜。
微和回根荄，餘光借草木。
但看堂前梅，南枝已芬馥。
東齋况虛明，樽有荔枝綠。
燈花不予欺，玉蟲間金粟。
吾道行將伸，斯言可三復。
北津渡
作者：謝逸
朝代：宋

竹籬茅舍掩柴扉，衰草寒烟野徑迷。
只有白鷗無俗韵，何年相伴老清溪。
千秋歲
作者：謝逸
朝代：宋

楝花飄砌。蔌蔌清香細。梅雨過，蘋風起。情隨湘水遠，夢繞吳峰翠。琴書倦，鷓鴣喚起南窗睡。密意無人寄。幽恨憑誰洗。修竹畔，疏簾裡。歌餘塵拂扇，舞罷風掀袂。人散後，一鉤淡月天如水。
南歌子
作者：謝逸
朝代：宋

雨洗溪光淨，風掀柳帶斜。畫樓朱戶玉人家。簾外一眉新月、浸梨花。金鴨香凝袖，銅荷燭映紗。鳳盤宮錦小屏遮。夜靜寒生春筍、理琵琶。
南歸渡江去家稍近喜而有作
作者：謝逸
朝代：宋

晚渡江南岸，村村水竹居。
歸心先倦鳥，樂事羨游魚。
去國清明後，還家穀雨初。
懸知農務急，弛擔把犁鋤。
南湖絕句戲高彥應司理·其一
作者：謝逸
朝代：宋

平湖奩鏡凈無塵，地接西壇共一雲。
安得御風如列子，更邀明月訪元君。
南湖絕句戲高彥應司理·其三
作者：謝逸
朝代：宋

芰荷香裏文章靜，蘋藻汀邊職事清。
若使淵明知此味，折腰五斗可忘情。
南湖絕句戲高彥應司理·其二
作者：謝逸
朝代：宋

野情蕭散不便書，老大無心賦子虛。
待借南湖雙艓子，綠荷陰裏看游魚。
南湖絕句戲高彥應司理·其五
作者：謝逸
朝代：宋

碧瓦朱甍午影凉，軟風翻袂送清香。
荷花也似知秋近，故斂羞容避夕陽。
南湖絕句戲高彥應司理·其四
作者：謝逸
朝代：宋

山色波光入座中，笑談不覺酒盃空。
掾曹莫作刑官看，兼有江湖隠者風。
南鄉子
作者：謝逸
朝代：宋

淺色染春衣。衣上雙雙小雁飛。袖卷藕絲寒玉瘦，彈棋。贏得尊前酒一卮。冰雪拂胭脂。絳蠟香融落日西。唱徹陽關人慾去，依依。醉眼橫波翠黛低。
卜算子
作者：謝逸
朝代：宋

煙雨冪橫塘，紺色涵清淺。誰把幷州快剪刀，剪取吳江半。隱几岸烏巾，細葛含風軟。不見柴桑避俗翁，心共孤雲遠。
又飲西塔寺遊南湖用老杜城西陂泛舟詩爲韵
作者：謝逸
朝代：宋

未訪稽山棹酒船，先尋小有洞中天。
葛巾藜杖輕軒冕，盂飯盤蔬鄙餼牽。
巢父掉頭休入海，焦生雄辯且驚筵。
老僧瀹茗供清興，旋拾枯松煮澗泉。
句·其一
作者：謝逸
朝代：宋

貪夫蟻旋磨，冷官魚上竿。
句·其一〇
作者：謝逸
朝代：宋

江天春晚暖風細，相逐賣花人過橋。
句·其一一
作者：謝逸
朝代：宋

少陵苦被詩相惱。
句·其一三
作者：謝逸
朝代：宋

身似何郎全傅粉，心同韓壽暗偷香。
句·其一五
作者：謝逸
朝代：宋

露冷霜乾玉骨寒。
句·其一四
作者：謝逸
朝代：宋

獨吟高閣對官梅。
句·其七
作者：謝逸
朝代：宋

未於蓮社添宗衲，已向蘭亭識道林。
句·其三
作者：謝逸
朝代：宋

山寒石髮瘦，水落溪毛彫。
句·其九
作者：謝逸
朝代：宋

狂隨柳絮有時見，舞入梨花何處尋。
句·其二
作者：謝逸
朝代：宋

典刑尚可窺前輩，頼有徐洪在豫章。
句·其五
作者：謝逸
朝代：宋

蕭蕭白露催黄落，剪剪凉飆瘦碧鮮。
句·其八
作者：謝逸
朝代：宋

千點落花亂春思，杜宇一聲生客愁。
句·其六
作者：謝逸
朝代：宋

百葉梅梢拂掠黄，風摇雨練亦凄凉。
句·其四
作者：謝逸
朝代：宋

細雨來時麋角解，春風歸去馬蹄香。
右軍墨池
作者：謝逸
朝代：宋

張芝學書池水黑，章草如芝古無敵。
右軍睥睨難抗行，恨不臨池作書癖。
云何汝水之上崔嵬峰，到今方池有遺墨。
此事不特古老傳，往往故事書簡冊。
南豐先生欣得之，手揮巨筆飛霹靂。
云是逸少徜徉山水間，筆墨淋漓此其迹。
嗚呼勝事妙入神，千年尺水清粼粼。
有時水面浮墨過，紛紛郁郁非烟雲。
我書敧傾不成字，秋雁斜行落窗紙。
印泥沙法安可傳，獨撫餘蹤玩清泚。
但當一日書一箱，筆蹤或在子欽行。
他年若榜凌雲殿，定不懸橙白頭如仲將。
同信民出城南訪正叔共約南湖之遊至今不果信民即有長沙之行恐遂爽約戲作詩以督之
作者：謝逸
朝代：宋

初見南湖凍未消，只今流水又平橋。
驅除臘雪煩梅蘂，收拾春風倩柳條。
豈有故人行作別，不將樽酒慰無聊。
府中諸史皆英妙，早晚相從幸見招。
同吳迪吉汪信民遊西塔寺分韵賦詩以荷花日落酣爲韵探得荷花字·其一
作者：謝逸
朝代：宋

曲肱清夢殘，曉鼓喧鳴鼉。
披衣步庭除，白露傾圓荷。
俄聞剝啄聲，佳客來相過。
爲言城市喧，邀我游山阿。
步入青蓮界，諸峰鬰嵯峨。
清香郁軟語，竟日同婆娑。
吾人嗜好僻，與世殊臼窠。
茲游慎勿廣，恐爲俗客呵。
同吳迪吉汪信民遊西塔寺分韵賦詩以荷花日落酣爲韵探得荷花字·其二
作者：謝逸
朝代：宋

林間露警鶴，城頭日翻鴉。
荷香曉逾清，山色秋更佳。
寺有老比丘，視世如虛花。
茶香語有味，境靜思無邪。
夕陽動歸興，天末散餘霞。
徘徊不忍去，南樓吹曉笳。
更約秋夜來，小船卧蒹葭。
吳子珍家分韵詠席上果探得橘子以橘字爲韵
作者：謝逸
朝代：宋

巴邛清霜後，獨餘兩大橘。
一朝剖而食，四老欣然出。
乃知避世士，退藏務深密。
吾邦富此果，味不數萍實。
吳迪吉載酒永安寺會者十一分韵賦詩以字爲韵予用逸字
作者：謝逸
朝代：宋

延陵多賢孫，傑然者迪吉。
上書因自訟，賓客禁私覿。
瞑目數歸期，閉口防罰直。
謁告呼朋儕，笑談洗憂慼。
開樽青蓮界，逍遥以永日。
翩翩客鼎來，草草筵初秩。
子珍樂易人，開談見胸臆。
宗魯與人交，坦然無畛域。
君澤學古談，論議簡而質。
伯更廊廟具，綠髮居師席。
澤民泮水英，每試輒中的。
叔野飽書史，胸中萬卷積。
文美秉天機，溫如蒼玉璧。
文康氣雄豪，目睨天宇窄。
中邦最清修，操履有繩尺。
樂之似長康，癡絕故無匹。
坐客皆奇才，椎鈍莫如逸。
諸人或見賞，頗愛性真率。
不求身後名，但喜杯中物。
世故了不知，一醉吾事畢。
和徐教授與董元達
作者：謝逸
朝代：宋

徐穉卧不起，青衫老柴門。
仲舒著繁露，要明王道尊。
相逢非竟日，此懷誰與論。
朗詠鄱陽篇，江南烟雨昏。
和智伯絕句·其一
作者：謝逸
朝代：宋

平生學道慕裴休，投老無心賞莫愁。
特買扁舟載明月，誰人伴我五湖游。
和智伯絕句·其三
作者：謝逸
朝代：宋

黄四娘家花有聲，杜陵野老最關情。
恐遭江上春風惱，豈是哦詩太瘦生。
和智伯絕句·其二
作者：謝逸
朝代：宋

紅旗黄紙不關身，世事如雲日日新。
對客莫談非聖語，人生要醉五經醇。
和智伯絕句·其四
作者：謝逸
朝代：宋

攀條弄蕊不須忙，家有名園飲辟疆。
但得胸懷了無累，塵中賓主可相忘。
和洪老贈寂大師
作者：謝逸
朝代：宋

道人居笑庵，游戲大海寂。
鈎深無近用，鏡古有精識。
運籌不減良，任俠頗如劇。
未傳東土衣，不通左階籍。
歸自丹霞山，閉門不浪出。
室中拂未秉，戶外屨已積。
非關一念致，要是三昧力。
疊衾洗鉢外，何以度永日。
孤坐老此生，恐爲世情測。
談笑作佛事，豈不勝佔畢。
垂手試入廛，貪夫願投璧。
大木倒百圍，山靈不敢惜。
壯觀佛宇麗，鬼工莫儔匹。
衆生嗜欲利，如兒舐刀蜜。
睹此大莊嚴，一瞬萬緣失。
何時却閉門，養此幻化質。
老大百不知，面带黄瓜色。
和王立之見贈四首·其一
作者：謝逸
朝代：宋

王子遺我詩，五言若長城。
誰謂永嘉末，復聞正始聲。
咄嗟千人廢，雍容一坐傾。
端能勵節義，何必五鼎烹。
和王立之見贈四首·其三
作者：謝逸
朝代：宋

按劍毛先生，睨柱藺相如。
欲市萬世名，非由十斛珠。
善養浩然氣，外澤心不臞。
桃花自春風，何用賦玄都。
和王立之見贈四首·其二
作者：謝逸
朝代：宋

蛙蛤沒泥塗，鯢鰍游畎澮。
豈知北溟鯤，翱翔九霄外。
長安夸奢子，奔走逐冠蓋。
古寺有佳人，幽吟發清籟。
和王立之見贈四首·其四
作者：謝逸
朝代：宋

鍾鳴戒夜行，途遠畏日暮。
王良鞭驥子，一躍僅十步。
怪事書咄咄，白髮生故故。
未暇陳九事，亟歸讀四庫。
和王閑叟見贈兼簡李商老
作者：謝逸
朝代：宋

綠髮工詞章，白頭困州縣。
老氣吞兒曹，胸中書萬卷。
遺我盈把珠，璀璨輝組練。
何時遊匡廬，登堂識君面。
更邀謫仙人，共醉山間院。
願君出樊素，可供一笑倩。
和詹存中種竹
作者：謝逸
朝代：宋

斸地移根未滿林，庭前俄見影陰森。
晚烟漠漠玉雙峙，夜雨蕭蕭龍一吟。
勁節扶疏真耐老，高才灑落少知音。
參軍吏隠世情薄，只有此君同我心。
和陳仲邦野步城西
作者：謝逸
朝代：宋

寺近仙壇西復西，醉中信足路應迷。
鳴條風勁凋蒲柳，掠岸雲低亂鵠鷖。
簷外檀欒森翠巘，門前略彴跨清溪。
葛巾藜杖真瀟散，何必狨鞍鞚月題。
和陳倅宜黄書事
作者：謝逸
朝代：宋

鄙夫拙生事，日晚兒號冬。
白駒穿甕牖，曲肱起猶慵。
懶惰百無營，有酒時復中。
孰知廊廟具，征驂犯寒風。
行役豈不苦，王事不我容。
勞佚雖有命，造物似不公。
仰羨沖天鶴，孤飛邈難從。
頼有雲外山，所至如迎逢。
是中有深意，高懷可默通。
何當浮大白，一醉百念空。
和陳倅泛舟寄瑩中德翁印老·其一
作者：謝逸
朝代：宋

欲尋靖節訪東皋，復憶禪翁隠妙高。
月送征鴻遵露渚，舟隨飛鷺掠雲濤。
知公氣壓陳驚座，顧我詩慚謝法曹。
膽落舊聞溫御史，至今蛟獸尚騰逃。
和陳倅泛舟寄瑩中德翁印老·其二
作者：謝逸
朝代：宋

澹雲疏雨羃平皋，樓卧元龍百尺高。
紅旆已飛居易舫，赤心寧畏子胥濤。
但知守道師前輩，未忍低頭效此曹。
天遣數公慰人望，萬年富貴恐難逃。
和陳倅靈壁寄瑩中二首·其一
作者：謝逸
朝代：宋

汴上相逢艤畫橈，清愁萬斛若冰消。
弟兄直諒推三友，父子公忠擅四朝。
對鏡如如皆般若，開談句句盡參寥。
要知往事多虛幻，看取錢塘八月潮。
和陳倅靈壁寄瑩中二首·其二
作者：謝逸
朝代：宋

風攪張園萬木摇，黯然分袂客魂消。
更無餘念留胸次，但有孤忠報聖朝。
千里烟波舟泛泛，百年事業古寥寥。
新詩吟就誰能寫，安得巴東遇李潮。
和饒正叔梅花
作者：謝逸
朝代：宋

疏影橫斜月色新，肌膚清瘦不禁春。
侵凌臘雪寒先覺，漏洩東風信最真。
光滉妝臺人未起，香迷野逕蝶難親。
飄零點破蒼苔地，安得靈犀爲辟塵。
和饒正叔碧桃絕句
作者：謝逸
朝代：宋

未折香枝插鬢鴉，月和疏影上簷牙。
詩人莫作夭桃看，不是玄都觀裏花。
哭胡民望·其一
作者：謝逸
朝代：宋

才聞歌板情難忍，支枕呻吟二豎嬰。
天上樓成邀李賀，山中石老失初平。
哭胡民望·其二
作者：謝逸
朝代：宋

翻手成文同舍驚，長安日飯五侯鯖。
只因太史多饒舌，曼倩方知是歲星。
哭陳居士
作者：謝逸
朝代：宋

國欲求忠臣，忠臣乃孝子。
爲臣若不忠，泉下顙有泚。
居士邱園英，參禪得佛髓。
家有兩男兒，孝秀冠閭里。
大兒守名教，小兒飽書史。
頎然諸子孫，眉目皆可喜。
人言居士亡，居士實不死。
嘲潘邠老未娶
作者：謝逸
朝代：宋

潘侯平生心，初不喜婚宦。
中年又喪妻，二子尚幼丱。
孤燈秋夢寒，頗思美目盼。
初時似不堪，既久亦習慣。
斯人天機深，堅壁却憂患。
濁醪只獨斟，布衣誰補綻。
豈不溉釜鬵，無人煮藜莧。
買婢供使令，頗遭俗子訕。
北風吹枯桑，天寒歲云晏。
人生不百年，一世如夢幻。
勿謂淵泉深，巨魚亦可汕。
何當呼蹇修，便可買羔雁。
中饋端有人，嫁娶豈難辦。
爲君乞樊素，伴我老山澗。
城南·其一
作者：謝逸
朝代：宋

院落輕寒猶側側，園林黄鳥未交交。
韶光幸自無人覺，誰遣東風染柳梢。
城南·其二
作者：謝逸
朝代：宋

長恐歸時已閉關，西壇雖好敢盤桓。
可憐月夜杉松影，輸與沙鷗野鶴看。
墨梅·其一
作者：謝逸
朝代：宋

朝見一枝吐，暮吟疏影寒。
亭亭不解語，助我青毫端。
墨梅·其二
作者：謝逸
朝代：宋

毫端直似林逋鬼，千年萬年作知己。
孤山憶有詠殘枝，洗盡鉛華對寒水。
夏夜雜興·其一
作者：謝逸
朝代：宋

飛飛空中螢，曄曄揚其光。
假此寸草資，乘陰爭煒煌。
膠膠雞既鳴，杲杲升扶桑。
神奇復臭腐，爾生何可長。
夏夜雜興·其七
作者：謝逸
朝代：宋

燕燕巢梁端，飄摇畏風雨。
永夜不得眠，啾啾子求哺。
秋風毛羽成，分飛不相顧。
慎勿毀其室，此室安且固。
夏夜雜興·其三
作者：謝逸
朝代：宋

蚯蚓本微蟲，託生在泥滓。
飲泉食槁壤，既飽鳴自恣。
軀小無他腸，氣盡聲乃止。
雖無招憂累，奈何聒吾耳。
夏夜雜興·其九
作者：謝逸
朝代：宋

姮娥駕望舒，餘光粲天步。
飛廉鼓清籟，蕭蕭響庭戶。
身欲從之游，悵望不能去。
哦詩廣九辯，庶幾托風賦。
夏夜雜興·其二
作者：謝逸
朝代：宋

零露棲圓荷，月明清灑灑。
旋轉如走丸，細碎不盈把。
勁風度橫塘，珠璣畢傾瀉。
胡不被蓼蕭，徽音播詩雅。
夏夜雜興·其五
作者：謝逸
朝代：宋

飛蚊鼓翅鳴，薨薨喧室中。
敢憎聲似雷，實憚喙如鋒。
飲血雖可飽，噬膚竟何功。
得時不足貴，少皞行西風。
夏夜雜興·其八
作者：謝逸
朝代：宋

窗前兩梧桐，清陰覆東牆。
孫枝絡珊瑚，圭葉裁琳瑯。
良材中琴瑟，幽棲期鳳凰。
願先海岱貢，移根栽嶧陽。
夏夜雜興·其六
作者：謝逸
朝代：宋

翳翳庭中草，瑣細不可名。
風來徒自偃，雨過胡爲青。
芟夷去根本，勿使復滋榮。
竟無補世事，區區何所生。
夏夜雜興·其四
作者：謝逸
朝代：宋

青青棘籬蔓，碧色侵琅玕。
嶷嶷枝葉茂，縈紆矛戟間。
風露豈不佳，弱質危難安。
願言依松柏，永與同歲寒。
夏日
作者：謝逸
朝代：宋

竹風烟靜午陰凉，飯罷呼童啟北窗。
試拂橫床供晝寢，且容幽夢繞清江。
夜興
作者：謝逸
朝代：宋

梧桐葉落覆東牆，院落風清枕簟凉。
夢覺疏鐘鳴遠寺，一池明月芰荷香。
夜過朱仲觀飲明日雪作
作者：謝逸
朝代：宋

夜飲錦瑟傍，歌吹盈耳根。
歸聞窗外竹，摵摵風葉喧。
夢覺室生白，曉起欲填門。
平地委璀璨，虛亭舞翩翻。
洒樹輕復揚，觸幔急且掀。
望遠恐連雲，積厚疑壓坤。
光動浮屋椽，影亂紛池盆。
散漫迷大江，依稀認前村。
雀噤咮自束，鴉濕翅不鶱。
把玩手欲龜，咀嚼舌必捫。
風黨怒未解，火媒寒不溫。
簷有冰柱懸，門無屐齒痕。
遊倦不訪戴，愁多惟卧袁。
何時天宇霽，炙背負晴暄。
王門若可擬，持以獻至尊。
好事近
作者：謝逸
朝代：宋

疏雨洗煙波，雨過滿江秋色。風起白鷗零亂，破嵐光深碧。荻花楓葉只供愁，清吟寫岑寂。吟罷倚闌無語，聽一聲羌笛。
客至
作者：謝逸
朝代：宋

曲肱秋夢覺，剝啄打門聲。
鵲噪柳陰亂，雞喧藤架傾。
寫詩無阿買，聯句有彌明。
飲罷各分袂，月凉風露清。
寄幼槃弟
作者：謝逸
朝代：宋

北闕弓旌未見招，茅亭高卧對山椒。
詩成稚子應能誦，酒熟鄰翁漸可邀。
寧似杜陵長蹭蹬，不依嚴武更逍遥。
細思洗馬池邊路，便是成都萬里橋。
寄徐師川
作者：謝逸
朝代：宋

司業端能乞酒錢，誰憂坐客冷無氈。
相望建業只千里，不見徐侯今七年。
江水江花同臭味，海南海北各山川。
試問烟波何處好，老夫欲理釣魚船。
寄徐師川
作者：謝逸
朝代：宋

門外荒園一畝餘，長拋筆硯把犁鉏。
天邊風露秋期近，海外交遊音信疏。
揚子家貧惟嗜酒，嵇康性懶不便書。
龍沙江水連天闊，尺素何當寄鯉魚。
寄徐師川戲效其體
作者：謝逸
朝代：宋

不見徐侯久，夢繞西山陽。
斯人天下士，秀拔無等雙。
捉麈望青天，意氣吞八荒。
平生學古功，胸次羅典章。
商略造理窟，清論排風霜。
弄筆有佳思，哦詩懷漫郎。
恐非江湖客，黑頭侍明光。
不忘溫處士，羣書亦可將。
寄李彬
作者：謝逸
朝代：宋

昔日陶彭澤，何嘗見督郵。
江淮寬運漕，幕府得優游。
故舊誰青眼，功名要黑頭。
相思懷抱惡，注目倚南樓。
寄查多聞·其一
作者：謝逸
朝代：宋

誰能貨馬即求船，分袂都門又一年。
翳翳夏槐聯騎語，蕭蕭秋雨對床眠。
寄查多聞·其二
作者：謝逸
朝代：宋

大梁客舍雖無事，博塞歡娛未稱情。
不若夷門搔首坐，倘逢黄髮識侯嬴。
寄洪駒父
作者：謝逸
朝代：宋

翼翼魯泮宮，國士媺無雙。
行且立教化，儒風成一邦。
寄洪駒父兼簡潘子真徐師川
作者：謝逸
朝代：宋

洪家兄弟皆英妙，仲氏文章獨起予。
天末何人懷太白，日邊誰子薦相如。
東湖水落蛙聲窘，南浦雲橫雁影疏。
莫憶歸鴻揮老淚，强裁詩句和潘徐。
寄洪駒父戲傚其體
作者：謝逸
朝代：宋

令尹吳楚豪，奇胸開八窗。
人物秀春柳，詩句妙澄江。
築室名壁陰，鑿牖延朱光。
呻吟六藝學，心醉倚胡床。
毛錐摘秋穎，繭紙截水蒼。
渾洒有能事，著勳翰墨場。
翼翼魯泮宮，國士徵無雙。
行且職教事，儒風成一邦。
寄洪龜父戲效其體·其一
作者：謝逸
朝代：宋

落落匡山老，晴江瑩眉宇。
問道崆峒墟，枯槎泛江滸。
歸歟謝遠游，曲肱卧環堵。
磅礴萬物表，動植見吞吐。
曜靈旋磨蟻，四氣遽如許。
咄咄千載事，俯仰變今古。
安得仙人杖，頹齡爲君拄。
寄洪龜父戲效其體·其二
作者：謝逸
朝代：宋

幡然起東皋，曳裾入西洛。
且捧毛義檄，莫躡虞卿屩。
智囊發新縢，經笥啟塵鑰。
治國端有計，何惜萬金藥。
回睨黄公壚，夐爾河山邈。
寄題高彥應長官碧鮮閣
作者：謝逸
朝代：宋

先生手種千竿竹，儼如壯士衣冠肅。
林端結閣挹清風，閣上幽人峙雙玉。
春風飛盡玄都花，秋霜半落平泉木。
試傍池邊訪此君，雪虐風饕不改綠。
我有惠施書五車，不解子山愁萬斛。
何時一醉藉清影，更邀明月同君宿。
寄題黄文昌觴詠亭
作者：謝逸
朝代：宋

門前五柳陶淵明，歸卧柴桑呼不醒。
錦官城西杜少陵，醉挹浣花溪水橫。
几杖顛倒盃盤傾，似聞殷殷金石聲。
乃知達士未忘情，一觴一詠有餘清。
銀盃落手新詩成，仰視寥廓鴻冥冥。
富貴于我浮雲輕，興來慎勿騎長鯨。
人言唯君可卿卿。
寄饒葆光
作者：謝逸
朝代：宋

先生骨相不封侯，卜居但得林塘幽。
家藏蠹簡幾千卷，手校韋編三十秋。
相知四海孰青眼，高卧一菴今白頭。
襄陽耆舊節獨苦，只有龐公不入州。
就陳仲邦乞菊
作者：謝逸
朝代：宋

芙蓉狼藉拒霜殘，只有黄花巧耐寒。
盈把已供陶令醉，落英分與屈原餐。
廣壽寺
作者：謝逸
朝代：宋

學道護心城，養生戒眉斧。
靜知世味薄，老愜野僧語。
散步給孤園，邀我會心侶。
塵清不瞇眼，境靜可冰暑。
蓮社宗遠公，竹溪仰巢父。
此道不異世，今人豈媿古。
當念貧時交，重勿棄如土。
彩烟山
作者：謝逸
朝代：宋

吾聞沃洲天姥間，又有彩烟之高山。
山上之岡三十里，平視天姥浮青鬟。
其中隠者吾所羨，身世長與浮雲閒。
種朮可療九州疾，種稻自給千家餐。
橘柑棗栗與桑柘，種者不少資者繁。
從黄宗魯乞怪石
作者：謝逸
朝代：宋

織女支機棄不用，老盧墜腰誰見收。
君從何處得此石，恐有鬼物爲君偷。
不堪壓作搗練石，仆在牆東如卧牛。
何如置我清溪上，奇峰崒嵂臨清流。
鄙夫鬚髯銳如戟，青眸皓齒不我儔。
惟有泉石肯相伴，不索吾米無所求。
何時突兀入眼界，白頭相對忘百憂。
復用前韵寄李聲之子阿大
作者：謝逸
朝代：宋

東都曾見汝生時，客舍孤吟夜忍饑。
憶昨能爲鸐鵒舞，祗今應誦脊令詩。
儻無氣節如元禮，便有功名似藥師。
問道若知真理窟，且分餘論及吾兒。
懷吳迪吉
作者：謝逸
朝代：宋

朔風吹鬢幅巾斜，飯了呼童碾露芽。
竹影蕭蕭圍我舍，溪流渺渺對君家。
古心莫爲世情改，老眼聊憑文字遮。
安得一蓑烟雨裏，小船載酒卧蘆花。
懷呂聘君
作者：謝逸
朝代：宋

彼美邱園秀，風韵何洒落。
考槃盱水湄，貧賤不隕穫。
冰椀薦溪毛，縞衣佩蘭若。
和嶠松森森，王恭柳濯濯。
文采南山豹，野逸青田鶴。
獨振大雅音，黄鐘在牛鐸。
綠蘿結春陰，修篁解夏籜。
登山挹飛溜，自得仁智樂。
頼有好事人，携酒慰寂寞。
王路今坦夷，胡爲束高閣。
堆盤爛生光，纍纍照巾羃。
香霧欲噀人，未食先流液。
何當見四老，授我隠居術。
懷季智伯以洪龜父贈智伯詩氣蓋關中季子心爲韵探得蓋字
作者：謝逸
朝代：宋

初聞季子賢，詞源漲萬派。
未倒蔡邕屣，先傾程本蓋。
自從得斯人，議論頗宏大。
邇來卧苫塊，病骨劇疲瘵。
茲游獨不預，頗覺氣宇隘。
平生憎俗物，每見意即敗。
後會君强起，免食三年艾。
懷李希聲
作者：謝逸
朝代：宋

木落野空曠，天迥江湖深。
登樓眺遐荒，朔風吹壯襟。
望望不能去，勤我思賢心。
此心何所思，思我逍遥子。
掛冠卧秋齋，閱世齊慍喜。
念昔造其室，微言契名理。
擊考天玉球，四坐清音起。
別來越三祀，洋洋猶在耳。
宵長夢寐勤，月明渡淮水。
懷李方叔
作者：謝逸
朝代：宋

儒林丈人稱兩蘇，一言爲重輕璠璵。
見君誦詩出險語，撫掌絕倒徒驚呼。
貴耳賤目亦不惡，虎豹何殊犬羊鞟。
勸君掩舌卧衡門，莫賦悲秋任摇落。
懷汪信民
作者：謝逸
朝代：宋

長沙隔重湖，蒼莽無四壁。
騷魂駕鬼車，月黑陰火赤。
念彼泮宮老，官居寄禪寂。
雖綰參軍綬，尚带山林色。
蕭然列仙癯，粹氣潤圭璧。
坐見屈在牆，作詩弔沈溺。
鄙夫不解事，勇退如六鷁。
安得快哉風，吹我垂天翼。
不假蜚霞佩，置身在君側。
懷汪信民村居
作者：謝逸
朝代：宋

金風吐商管，秀色浮山椒。
苔乾石骨瘦，水落溪毛凋。
埃塵暗箯輿，風霜緇客貂。
藜羹浥野飯，松醪酌村瓢。
會當對榻語，竹塢風蕭蕭。
浣腸去舊學，詞源湧春潮。
戲題百葉梅花
作者：謝逸
朝代：宋

細朵斜枝惱意香，月明疏影媚橫塘。
懸知不結青青子，故作無情淡淡妝。
採桑子
作者：謝逸
朝代：宋

冰霜林裡爭先發，獨壓群花。風送清笳。更引輕煙淡淡遮。抱牆溪水彎環碧，月色清華。疏影橫斜。恰似林逋處士家。
採桑子
作者：謝逸
朝代：宋

冷猿寒雁淮山遠，風嫋青帘。飛雪廉纖。莫道空中是撒鹽。到時乳鵲喧梧影，曉卷疏簾。彩服巡簷。索共梅花笑語添。
採桑子
作者：謝逸
朝代：宋

楚山削玉雲中碧，影落沙汀。秋水澄凝。一抹江天雁字橫。金錢滿地西風急，紅蓼煙輕。簾外砧聲。驚起青樓夢不成。
擬峴臺
作者：謝逸
朝代：宋

董奉山中種杏，玄都觀裏栽桃。
清曠孰如此地，登臨况是吾曹。
城下一江水碧，江邊百尺臺高。
倦蝶舞酣花塢，驚鷗飛掠魚舠。
客子自來如燕，世事相黏若蠔。
何當有酒徑醉，凉州不博葡萄。
擬峴臺·其一
作者：謝逸
朝代：宋

耿耿抱孤韵，寂寂扃柴扉。
束書卧環堵，交遊車馬稀。
風流佳公子，妙齡秉天機。
邀予步層臺，目送孤鴻飛。
山影漾清渚，翠色侵人衣。
漁浦晚烟暝，霽雰蒙夕暉。
靜言思叔子，悵然澹忘歸。
坐有庖丁手，奏刀心術微。
萬象含毫端，縑素聊一揮。
古來勝達士，欻如朝露晞。
吾人各勉力，毋爲鄒湛譏。
擬峴臺·其二
作者：謝逸
朝代：宋

取友遍四海，江夏真無雙。
憐我守幽獨，閉門卧北窗。
折簡呼勝士，炊黍羞羊腔。
相邀出蓬蓽，登高臨大江。
江山擬峴首，清絕冠此邦。
豈惟慕叔子，耆舊皆敦龐。
蟄龍卧諸葛，雛鳳伏老龐。
寂寞千載後，斯人可心降。
願言各努力，勿立憍慢幢。
敝廬遣興
作者：謝逸
朝代：宋

無客且閉門，有興即賦詩。
盤餐隨厚薄，妻兒同飽饑。
讀書不求解，識字不必奇。
拂榻卧清晝，隠几消良時。
林鶑韵古木，萍魚闖幽池。
敝廬亦足樂，陶令真吾師。
文美約遊南湖戲作絕句·其一
作者：謝逸
朝代：宋

疏疏小雨閣春雲，步屧輕便不涴塵。
湖上沙鷗莫驚顧，吾曹豈是覓魚人。
文美約遊南湖戲作絕句·其二
作者：謝逸
朝代：宋

沙井泉甘自試茶，匆匆一飯野僧家。
翛然放棹各歸去，不踏城西晚鼓衙。
明水寺
作者：謝逸
朝代：宋

城西三十里，山林深且杳。
群峰如連環，緣崖一徑小。
土潤禾稼重，地僻居民少。
老桂聳亭亭，喬松高矯矯。
幽露泣溪毛，清風摇綠篠。
朝來爽氣浮，輕烟橫木杪。
日暖天清明，野雉鳴有鷕。
石澗嗽寒泉，泠泠瀉幽沼。
嵯峨雙石門，屢經樵火燎。
祇園煥觚稜，十雉周牆繚。
掃地炷妙香，房櫳深窈窕。
嗟予嶔崎人，平生百憂擾。
好古嗜簡編，僻性樂魚鳥。
每逢山水佳，耳聽眸子瞭。
况同佳士遊，意氣溢雲表。
望遠視眈眈，臨危憂悄悄。
險韵吟競病，怪語作危了。
華鯨吼脩廊，僧窗曙迷曉。
炊黍饌來牟，土芝雜荓蓼。
他時子來歸，伐木芟蘿蔦。
考室山之陽，高明遠隘湫。
第恐戀君恩，紫禁烟花繞。
春詞·其一
作者：謝逸
朝代：宋

蒲芽荇带遶清池，錦纜牽船水拍堤。
好是淡烟疏雨裏，遠峰青處子規啼。
春詞·其三
作者：謝逸
朝代：宋

曲欄干外柳垂垂，羅幕風輕燕子飛。
獨倚危樓思往事，落紅撩亂點春衣。
春詞·其二
作者：謝逸
朝代：宋

午睡醒來炷晚香，麝煤冉冉襲衣裳。
垂楊莫道無才思，故遣飛花入洞房。
春詞·其五
作者：謝逸
朝代：宋

院落簾垂春日長，嫩晴天氣牡丹香。
細看玉面天然白，不及姚家宮樣黄。
春詞·其六
作者：謝逸
朝代：宋

門前楊柳暗沙汀，雨濕東風未放晴。
點點落花春事晚，青青芳草暮愁生。
春詞·其四
作者：謝逸
朝代：宋

荳蔻梢頭春事休，風飄萬點只供愁。
杜鵑啼破三更月，夢繞雲間百尺樓。
春雪·其一
作者：謝逸
朝代：宋

未放溫風破柳條，先教庭樹雪花飄。
初疑乾雨從空墮，不覺香酥著地消。
春雪·其二
作者：謝逸
朝代：宋

天公不憤小桃開，故剪瑶花伴落梅。
後夜月明風更惡，有人無語獨登臺。
晚晴
作者：謝逸
朝代：宋

輕雲朝作雨，麗日晚開晴。
岸草葱葱碧，溪流泯泯清。
沙汀眠白鷺，烟樹囀黄鶑。
涉世心無競，支頤眼暫明。
暮春感懷
作者：謝逸
朝代：宋

雨退飛廉决怒雲，百花凈盡掃埃塵。
大千沙界乾坤闊，一段江山日月新。
浩蕩烟波鯨海晚，漰騰雪浪錦城春。
誰人獨採南山蕨，窗外休呼祁孔賓。
月中觀梅花懷月上人
作者：謝逸
朝代：宋

梅清不受塵，月浄本無垢。
微風更解事，排遣香入牖。
倏思阿明語，清與此花偶。
天資已超軼，况得善師友。
洞然胸明白，欲掃不容帚。
客來相視笑，不知語出口。
平生憎俗人，未語輒先嘔。
不逢屈突生，寧食艾三斗。
乃知我輩中，如師亦稀有。
但想月中梅，作詩清如晝。
月夜與兒曹露坐庭中
作者：謝逸
朝代：宋

夜凉雲幕捲，人靜蓽門扃。
掃葉風生砌，鈎簾月可庭。
秋懷因酒壯，老眼對兒青。
遠愧荀陳氏，應無聚德星。
望江南·憶江南
作者：謝逸
朝代：宋

臨川好，山影碧波搖。魚躍冰池飛玉尺，雲橫石廩拂鮫綃。高樹竹蕭蕭。寒食近，湖水綠平橋。繁杏梢頭張錦旆，垂楊陰裡系蘭橈。遊客解金貂。
望江南·憶江南
作者：謝逸
朝代：宋

臨川好，柳岸轉平沙。門外澄江丞相宅，壇前喬木列仙家。春到滿城花。行樂處，舞袖卷輕紗。謾摘青梅嘗煮酒，旋煎白雪試新茶。明月上簷牙。
柳梢青
作者：謝逸
朝代：宋

香肩輕拍。尊前忍聽，一聲將息。昨夜濃歡，今朝別酒，明日行客。後回來則須來，便去也、如何去得。無限離情，無窮江水，無邊山色。
桂花·其一
作者：謝逸
朝代：宋

白雪凝酥點額黄，薔薇清露濕衣裳。
西風掃盡狂蜂蝶，獨伴天邊桂子香。
桂花·其二
作者：謝逸
朝代：宋

輕薄西風未辦霜，夜揉黄雪作秋光。
吹殘六出猶餘四，正似天花更著香。
梅·其一
作者：謝逸
朝代：宋

老杜騎馿入草堂，獨憐江路野梅香。
定知深院黄昏後，疏影橫斜更斷腸。
梅·其二
作者：謝逸
朝代：宋

瓊酥滴滴綴斜枝，想見香心未吐時。
但有仙人殷七七，從教橫笛月中吹。
梅六首·其一
作者：謝逸
朝代：宋

羅浮山下月紛紛，曾共蘇仙醉一樽。
不是玉妃來墮世，夢中底事見冰魂。
梅六首·其三
作者：謝逸
朝代：宋

鏤冰疊雪鬭清盈，莫笑肌膚太瘦生。
底事狂風催結子，要當煮酒趁清明。
梅六首·其二
作者：謝逸
朝代：宋

城中桃李休相笑，林下清風汝未知。
本是前村深處物，竹籬茅舍却相宜。
梅六首·其五
作者：謝逸
朝代：宋

楊花榆莢風流淺，穠李夭桃氣味凡。
只有寒香無俗韵，不煩吹笛惱摻摻。
梅六首·其六
作者：謝逸
朝代：宋

老大無人伴我閒，憶梅幽意頗相關。
不如移植溪堂後，免使凡夫俗手攀。
梅六首·其四
作者：謝逸
朝代：宋

暗香疏影渾無頼，雨打風吹更可憐。
嚼蕊但能供我醉，點妝應是爲君妍。
梨花已謝戲作二詩傷之·其一
作者：謝逸
朝代：宋

冷香消盡晚風吹，脈脈無言對落暉。
舊日郭西千樹雪，今隨蝴蝶作團飛。
梨花已謝戲作二詩傷之·其二
作者：謝逸
朝代：宋

剪剪輕風漠漠寒，玉肌蕭瑟粉香殘。
一枝带雨牆頭出，不用行人著眼看。
次季智伯韵
作者：謝逸
朝代：宋

薄有田園百不憂，詩書自樂更無求。
形容風月三千首，笑傲林泉四十秋。
豈意騎鯨尋李白，真成夢蝶化莊周。
誰能倒激西江水，洗我胸中萬斛愁。
次張邦式韵
作者：謝逸
朝代：宋

君家劍氣干牛斗，焰焰寒光半天倚。
胡不長携西入秦，曳裾侯門颯珠履。
奈何俛首桁楊間，手决大獄如傾水。
不向南樓按歌舞，乃提健筆誇豪靡。
獨步詩壇數挑戰，雖欲爭鋒吾老矣。
晚來搜攬饑腹空，戲抱添丁玩岐嶷。
蒼頭剝啄叩我門，急得長篇驚撫几。
嗟予敢望幼度才，哦詩粗可玄暉比。
紫囊成壞本來空，心悟香嚴聊爾爾。
君如暫輟畫眉手，我亦閉關防折齒。
次王直方承務見寄韵
作者：謝逸
朝代：宋

知君才是出羣雄，憐我生涯獨轉蓬。
稚子凄凉緣歲惡，鄙夫寂寞坐詩窮。
百年鼎鼎風埃裏，萬事悠悠醉眼中。
幸有孟光堪舉案，退居真欲效梁鴻。
次董之南韵
作者：謝逸
朝代：宋

門外遠山膚寸碧，堂前溪水半篙深。
仰看老鶴有清興，靜聽幽琴無俗音。
三釜及親君養志，一瓢在巷我甘心。
向平婚嫁何年畢，杖策長隨支道林。
次韵汪信民見寄
作者：謝逸
朝代：宋

直道逢人多齟齬，高懷向我最恢疏。
不貪但守司城寶，無澤應辭季武車。
池種青蓮看妙浄，庭栽翠竹悟真如。
何年來過溪堂飯，小圃携籃自摘蔬。
正覺寺
作者：謝逸
朝代：宋

避暑訪禪客，頃作城南遨。
秋風颯然來，草木鳴蕭騷。
復起水東興，兩槳摇輕舫。
何處可盤礴，有寺臨江皋。
門戶頗幽邃，野徑深蓬蒿。
升堂脫冠坐，洗盞傾濁醪。
初筵談名理，清言洗塵勞。
徐徐雜詼諧，坦率真吾曹。
尚餘清凈業，詩成漫揮毫。
人生一瞬間，逝水行滔滔。
歸與不秉燭，樓頭霜月高。
武陵春
作者：謝逸
朝代：宋

拍岸蒲萄江水碧，柳帶挽歸艎。破悶琴風繞袖涼。蔌蔌楝花香。淡煙疏雨隨宜好，何處不瀟湘。願作雙飛老鳳皇。莫學野鴛鴦。
武陵春
作者：謝逸
朝代：宋

畫燭籠紗紅影亂，門外紫騮嘶。分破雲團月影虧。雪浪皺清漪。捧碗纖纖春筍瘦，乳霧泛冰瓷。兩袖清風拂袖飛。歸去酒醒時。
歲晚書懷
作者：謝逸
朝代：宋

莫事休休復莫莫，草木歸根定摇落。
窮冬日月任崢嶸，寒士胸懷要恢廓。
人言張儀舌尚在，我慚祖逖鞭先著。
君如端爲梅花歸，請脫青衫對花酌。
江神子·江城子
作者：謝逸
朝代：宋

一江秋水碧灣灣。繞青山。玉連環。簾幕低垂，人在畫圖間。閒抱琵琶尋舊曲，彈未了，意闌珊。飛鴻數點拂雲端。倚闌看。楚天寒。擬倩東風，吹夢到長安。恰似梨花春帶雨，愁滿眼，淚闌干。
江神子·江城子
作者：謝逸
朝代：宋

杏花村館酒旗風。水溶溶。揚殘紅。野渡舟橫，楊柳綠陰濃。望斷江南山色遠。人不見，草連空。夕陽樓外晚煙籠。粉香融。淡眉峰。記得年時，相見畫屏中。只有關山今夜月，千里外，素光同。
汪信民載酒令表弟吳迪吉邀予同遊南湖·其一
作者：謝逸
朝代：宋

古人多齟齬，吾黨故徘徊。
表弟邀予出，參軍載酒來。
南湖未新柳，東巷且殘梅。
但恐辟書至，將軍幕府開。
汪信民載酒令表弟吳迪吉邀予同遊南湖·其二
作者：謝逸
朝代：宋

東府文雖下，西津艇未橫。
莫愁官長駡，且伴老夫行。
飲酒舊無敵，能詩新有聲。
此樽誰可使，待倩許飛瓊。
汪信民頃赴符離約謁告還家爲盛集戲作詩嘲之以助一笑仍率諸友同賦
作者：謝逸
朝代：宋

君如霜鶻精爽老，目睨雲霄長側腦。
不種河陽滿縣花，手披泮水收芹藻。
閉門較藝防請謁，門外賓朋跡如掃。
饑腸得酒吼怒雷，牙頰生烟喉吻燥。
青燈枕上夢蛾眉，驚魄酷怕寒砧擣。
縱未休糧仙骨輕，丹田亦合生梨棗。
歸來清狂尚未減，懷抱向人輒傾倒。
不作孟公投轄飲，乃欲悲吟效郊島。
明年東風破柳條，萬里晴江波浩浩。
此時扁舟挽不留，依舊儒官守枯槁。
只今有酒不浪飲，迎臘寒梅爲誰好。
相將風雪不饒人，拂面飛花故相惱。
期君三日不如盟，定作回波嘲栲栳。
汪文彬載酒率諸人過予溪堂觀芝草以煌煌靈芝一年三秀爲韵探得煌字
作者：謝逸
朝代：宋

天瑞必應誠，和氣可致祥。
我如拆襪線，平生無寸長。
胡爲蓬蓽下，靈芝秀煌煌。
諸人喜事者，載酒來溪堂。
環觀三嘆息，作詩助揄揚。
似聞天道遠，吉凶命靡常。
在德雖爲瑞，無德恐爲殃。
願服朋友戒，修德敢怠荒。
浣溪沙
作者：謝逸
朝代：宋

樓閣簾垂乳燕飛。圓荷細細點清溪。薰風破悶晚涼時。玉軫琴邊蘭思遠，霜紈扇裡翠眉低。揉藍衫子鬧蜂兒。
浪淘沙
作者：謝逸
朝代：宋

料峭小桃風。凝淡春容。寶燈山列半天中。麗服靚妝攜手處，笑語匆匆。酒滴小槽紅。一飲千鍾。銅荷擎燭絳紗籠。歸去笙歌暄院落，月照簾櫳。
減字木蘭花
作者：謝逸
朝代：宋

疏疏密密。薝蔔林中飛玉出。妒舞欺梅。悠揚隨風去卻回。遙岑玉刻。不見雲中浮寸碧。夜色清妍。庭下交光月午天。
減字木蘭花
作者：謝逸
朝代：宋

荷花風細。乞巧樓中涼似水。天幕低垂。新月彎環淺暈眉。橋橫烏鵲。不負年年雲外約。殘漏疏鍾。腸斷朝霞一縷紅。
游寶應寺分詠古蹟探得顔魯公戒壇碑以壇字爲韵
作者：謝逸
朝代：宋

魯公虹氣胸中蟠，發爲心畫妙筆端。
嚴如禮樂陳太廟，肅若朝會羅千官。
想見誚杞叱希烈，不憂米罄無晨餐。
曩憑熊軾守此土，浮屠受戒陞高壇。
手磨蒼珉紀歲月，大書深刻期不刓。
至今父老見必拜，尚餘墮淚碑斕斑。
爭摹墨本走四海，購求不惜千金殫。
挂之虛堂拂塵壁，凜然六月陰風寒。
豈惟賊臣斂衽避，厲鬼不得神其姦。
游文美清曠亭各以字爲韵
作者：謝逸
朝代：宋

人生一月間，開口笑幾日。
况復歲云暮，在堂悲蟋蟀。
胡不爲强歡，唧唧復唧唧。
吾徒塵外姿，開懷見真率。
達如商山皓，清若竹林逸。
相逢各拊掌，一笑萬事失。
主人清曠士，作堂記其實。
願無負此堂，不爲勢利怵。
時時敘離闊，中散志意畢。
游泉庵寺懷璧上人以徐飛錫杖出風塵爲韵探得徐字
作者：謝逸
朝代：宋

年少談王陋漢儒，筆端萬字壓嚴徐。
昔爲酒客鶑花繞，今作禪林水竹居。
賤子已捐干祿學，故人休草絕交書。
春風縱棹遊蕭寺，北望淮山正憶渠。
游西塔寺分韵得溪字
作者：謝逸
朝代：宋

綠篠蒙修塗，圓荷媚清溪。
步屧便清風，欻見古招提。
入門眼界浄，端如刮金篦。
升堂各趺坐，野語無町畦。
吾徒性真率，可追阮與嵇。
安能觸世網，甕底藏醯雞。
愛此清曠境，不知夕陽西。
歸騎去聯翩，城頭烏夜啼。
游西塔寺分韵得異字
作者：謝逸
朝代：宋

天刑不可解，何以補我劓。
同訪老比丘，步至城南寺。
脫冠飯其腹，咀嚼風雨駛。
四壁吼怒雷，稍稍衆客睡。
而余與汪侯，敬諮第一義。
山僧笑不答，飲食自知味。
豈無一樽酒，把盞得竟醉。
不知虛靜中，自有無窮意。
賦詩非不工，聊以助游戲。
莫學玉川子，弄筆嘲同異。
游西塔寺分韵得處字
作者：謝逸
朝代：宋

西風脫木葉，感時煎百慮。
癡坐北窗底，哦詩不能句。
同舍二三子，邀我城南去。
風於湖上亭，臨流坐箕踞。
菡萏晚紅垂，冷香襲巾屨。
湖西青蓮界，竹陰有微路。
老僧迎我笑，洗鉢供匕箸。
齋厨野飯香，園蔬摘朝露。
清言洗心胸，幸免杯酒汙。
人生會合難，駛若風中霧。
明晨想茲游，凄凉在何處。
游西塔寺分韵詠雙蓮以太華峰頭玉井蓮爲韵探得華字
作者：謝逸
朝代：宋

元君始雲翔，華姑繼羽化。
獨留曾與黎，高風配崧華。
不隨二女嬪，豈羨兩喬嫁。
尚餘脂澤念，多生緣未謝。
化爲芬利陀，耦立遠公社。
翠趺分雙歧，並萼肩相亞。
挹袖薰風晨，携手凉月夜。
交枝艷散霞，同氣香飄麝。
疏影競清妍，幽姿鬭閒暇。
何時各零落，秋高霜露下。
洗妝見冰肌，乘雲返姑射。
此論傳者誰，黄鵠爲予話。
游西塔寺分韵賦詩懷汪信民以淵明停雲詩豈無他人念子實多爲韵探得念字
作者：謝逸
朝代：宋

昨夜山頭月，照我盃瀲灧。
今朝雲外山，寸碧若新染。
人境兩清絕，座客只君欠。
俗子百無用，勝士一可念。
君如苕溪女，不粧有幽艷。
又如白墮醪，雖久味愈釅。
雄文山有雲，高論圭無玷。
胸懷極坦夷，了不限城塹。
胡不侍明光，峨冠佩長劍。
甯甘廣文冷，青燈對鉛槧。
何當襥被歸，莫待孟光窆。
放杖先生席，罷趨邦君坫。
晚行蟬噪山，曉起雞號店。
到家先過我，信若符節驗。
門前馬未嘶，屋上烏可占。
呼兒拂几席，喚婦熨襦襜。
欲具韓子餐，恐乏魚菜贍。
但當蒸瓠壺，莫笑盧公儉。
老氣得酒豪，灰寒尚復焰。
虛心叩至道，膏肓待君砭。
漁家傲
作者：謝逸
朝代：宋

秋水無痕清見底。蓼花汀上西風起。一葉小舟煙霧裡。蘭棹艤。柳條帶雨穿雙鯉。自嘆直鉤無處使。笛聲吹徹雲山翠。膾落霜刀紅縷細。新酒美。醉來獨枕莎衣睡。
潜心堂
作者：謝逸
朝代：宋

潜心便是覓安心，立雪何煩問少林。
羽扇綸巾延客晚，蒲團禪板坐更深。
要先舟壑藏時悟，莫向風幡動處尋。
試抉孤峰雲一寸，與民三日作春霖。
燕歸梁
作者：謝逸
朝代：宋

六曲闌干翠幕垂。香燼冷金猊。日高花外囀黃鸝。春睡覺、酒醒時。草青南浦，雲橫西塞，錦字杳無期。東風只送柳綿飛。全不管、寄相思。
玉樓春
作者：謝逸
朝代：宋

弄晴數點梨梢雨。門外畫橋寒食路。杜鵑飛破草間煙，蛺蝶惹殘花底露。東君著意憐樊素。一段韶華都付與。妝成不管露桃嗔，舞罷從教風柳妒。
玉樓春
作者：謝逸
朝代：宋

橫塘暈淺琉璃瑩。綠葉陰濃庭院靜。櫻桃熟後麥秋涼，芍藥開時槐夏永。蓬萊閣下紅塵境。青羽扇低搖鳳影。庭前玉樹一枝春，香霧和煙新月冷。
玉樓春
作者：謝逸
朝代：宋

箇中懷抱誰排遣。惻惻輕寒風剪剪。細絲梅蕊晚香濃，爭似柳梢春色淺。嬌叱道字歌聲軟。醉後微渦回笑魘。更無卓氏白頭吟，只有盧郎年少恨。
玉樓春
作者：謝逸
朝代：宋

青錢點水圓荷綠。解籜新篁森嫩玉。輕風冉冉楝花香，小雨絲絲梅子熟。華堂燭燼零金粟。人在洞天三十六。昭華吹徹管聲寒，聲入壽觴紅浪蹙。
王立之園亭七咏·介庵
作者：謝逸
朝代：宋

庵居已是介，又以介名庵。
胡爲酷好介，毋乃在律貪。
人生要當介，君侯恐不堪。
富貴不相貸，安得坐禪龕。
客去自無事，客來不妨談。
但能了諸幻，起卧俱無慚。
慎勿作住想，如繭縛老蠶。
興來出庵去，叢林禪可參。
王立之園亭七咏·大裘軒
作者：謝逸
朝代：宋

小人拙生事，三冬卧無帳。
忍寒東窗底，坐待朝曦上。
徐徐晨光晞，稍稍氣血暢。
薰然四體和，恍若醉春釀。
此法秘勿傳，不易車百兩。
君胡得此法，開軒亦東向。
蘇公名大裘，意豈在萬丈。
但觀名軒心，人人如挾纊。
王立之園亭七咏·永日亭
作者：謝逸
朝代：宋

靜坐寂無事，一日似兩日。
聞之東坡公，此語妙無匹。
晨漱夕曲肱，百年過如擲。
投身聲利場，更覺居諸疾。
而君定何人，能使羲輪軼。
雖無揮日戈，自得魯陽術。
但見弦望移，了不記甲乙。
優游聊卒歲，何必日鼓瑟。
王立之園亭七咏·泠然齋
作者：謝逸
朝代：宋

枕簟置一榻，几杖置一筵。
掃空浄如水，洗心學僧禪。
何必快哉風，襟懷自泠然。
是身豈無垢，要以道洗湔。
儻不念清凉，恐爲煩暑纏。
雖居土囊口，內熱如烹煎。
我自悟此理，三伏扇可捐。
定知與列子，相友以忘年。
王立之園亭七咏·漱醉亭
作者：謝逸
朝代：宋

我家北斗南，卜居近山塢。
浚井得清泉，鑿池不擇土。
京城井鱗鱗，厥味半甘苦。
誰知城南園，有泉白如乳。
門前車馬喧，客醉日亭午。
呼童轉轆轤，銅瓶掛修組。
漱齒得甘凉，如風滌煩暑。
心清談辯駛，舌端灑飛雨。
但恐醉復醒，君眠客不去。
王立之園亭七咏·載酒堂
作者：謝逸
朝代：宋

平生揚子雲，識字造奇古。
時有好事人，載酒問訓詁。
君乃貴公子，趣向亦如許。
讀書如雞鳴，勤不亂風雨。
亦有問字客，携壺就君語。
君初不作難，應答了無忤。
戶外屨如雲，作堂蔽寒暑。
林甫端能來，勿與談杕杜。
王立之園亭七咏·頓有亭
作者：謝逸
朝代：宋

富貴幻天機，饑寒撼關楗。
參前橫利害，俗眼青白眩。
蘇黄兩玉人，落筆傳九縣。
向來竄遐荒，棄捐若秋扇。
王侯介如石，乃心不可轉。
投之古錦囊，不遺俗子翫。
近來夸奢子，嗜好亦稍變。
有客來借觀，君無唾其面。
酌酒對銀鉤，吞聲勿復辯。
王立之寄書言其子阿宜漸學作詩及問余稚子夢玉安否作詩奉戲
作者：謝逸
朝代：宋

求田問舍是何時，隨分生涯可樂饑。
夢玉今年初學語，阿宜他日定能詩。
兩家子弟俱無恙，一體文章是有師。
但得耕桑了門戶，吾人不用寧馨兒。
琴
作者：謝逸
朝代：宋

風撼絲桐带月明，羽人乘醉截秋聲。
七弦妙製饒仙品，二尺良材稱道情。
池小未開春浪泛，岳低猶欠暮雲生。
何妨乞與元中術，臨化無妨膝上橫。
用汪信民韵送叔野迎婦山陽
作者：謝逸
朝代：宋

凉月凄風透客衣，離亭無奈角聲悲。
解圍未設王家障，舉案先齊孟氏眉。
青眼難兄嗟久別，白頭壽母夢相思。
胸中若有功名念，莫待鐘鳴漏盡時。
睡起
作者：謝逸
朝代：宋

地僻市聲遠，林深荒徑迷。
家貧惟飯豆，肉貴但羹藜。
假貸煩鄰里，經營愧老妻。
曲肱聊自樂，午夢破鳴雞。
社日
作者：謝逸
朝代：宋

雨柳垂垂葉，風溪澹澹紋。
清歡唯煮茗，美味祇羹芹。
飲不遭田父，歸無遺細君。
東皋農事作，舉趾待耕耘。
秋
作者：謝逸
朝代：宋

異鄉寒覺早，故國信來稀。
秋風江上望，一雁正南飛。
秋日書懷
作者：謝逸
朝代：宋

驟雨池塘漲，飄風枕簟凉。
野田肥雁鶩，官柳噪蜩螗。
歲月書千古，功名酒一觴。
塵纓如可濯，携女泛滄浪。
端午絕句二首·其一
作者：謝逸
朝代：宋

白髮無端種種生，每逢佳節只心驚。
老妻稚子知人意，但把菖蒲酒細傾。
端午絕句二首·其二
作者：謝逸
朝代：宋

病臂懶纏長命縷，破衣羞带赤靈符。
樽中有酒不得醉，憶著三閭屈大夫。
端溪硯
作者：謝逸
朝代：宋

琢雕山骨奇，磨礲發光炯。
體潤雲氣生，寒泉洌幽井。
平生心腹交，陳玄及毛穎。
德重不傾側，中虛且淵靜。
置之棐几間，吾身日三省。
絕句
作者：謝逸
朝代：宋

弄晴數點梨梢雨，門外畫橋寒食路。
杜鵑飛破草間烟，蝴蝶惹殘花底霧。
翻經臺
作者：謝逸
朝代：宋

吾祖牧臨汝，滯訟清公庭。
胥吏退雁鶩，疏簾挂寒廳。
鼓角喚幽夢，草色池塘青。
雙旌引五馬，駕言出郊坰。
足躡雲端屐，手展貝葉經。
稅駕妙高臺，几硯陳軒櫺。
朱墨紛在眼，梵宇森如星。
臺傾人已寂，聲名藹餘馨。
想公忘言處，角挂山中羚。
聞幼槃弟歸喜而有作·其一
作者：謝逸
朝代：宋

門前楊柳未藏鴉，溪上櫻桃已著花。
午夢覺來聞好語，阿連有信欲還家。
聞幼槃弟歸喜而有作·其二
作者：謝逸
朝代：宋

風雨多年不對床，便當携被過溪堂。
曲肱但作吉祥卧，澆舌惟無般若湯。
聞徐師川自京師歸豫章
作者：謝逸
朝代：宋

九衢塵裏無停輈，君居陋巷不出遊。
滿城惡少弋鳬雁，對面故人風馬牛。
別後夢寒燈火夜，歸來眼冷江湖秋。
馮驩老大食不飽，起視八荒提蒯緱。
聞秦少儀病愈
作者：謝逸
朝代：宋

平生四海秦少儀，造化小兒何苦之。
端能浸假求鴞炙，定不泣涕眠牛衣。
問夢是想理既剖，杯中有蛇心不疑。
何時過我舉玉趾，不用門生并二兒。
臨江仙
作者：謝逸
朝代：宋

木落江寒秋色晚，颼颼吹帽風輕。丹楓樓外搗衣聲。登高懷遠，山影雁邊橫。露染宮黃庭菊淺，茱萸煙拂紅輕。尊前誰整醉冠傾。酒香薰臉，落日斷霞明。
臨江仙
作者：謝逸
朝代：宋

玉樹臨風賓欲散，黃昏約馬嘶庭。幽歡未盡有餘清。瓊糜方一啜，銀燭已雙擎。坐久香津生齒頰，何須五斗消酲。豔歌聲裡醉魂醒。明年思此會，旌旆想登瀛。
與宗野宗樸二稚子觀蔬圃·其一
作者：謝逸
朝代：宋

干祿心無競，謀生計已疏。
老催吾學圃，貧減汝觀書。
細雨同移果，清霜共挽蔬。
何時江海去，蓑笠伴舂鋤。
與宗野宗樸二稚子觀蔬圃·其二
作者：謝逸
朝代：宋

閉戶無賓客，忘憂頼玉魚。
迂疏皆識我，貧賤不關渠。
散步惟荒圃，端居且敝廬。
但知師羯末，未可笑宣舒。
與諸人分韵詠古碑探得羅池廟記以池字爲韵
作者：謝逸
朝代：宋

德不蓋當代，名欲萬世垂。
刻石期後人，石與名俱隳。
子厚名世士，投荒死南夷。
柳民懷遺愛，作廟臨羅池。
韓公記其事，沈子書其詞。
韓詞昭萬古，沈詩妙一時。
名實兩無愧，後世傳不疑。
古人共閒燕，翰墨相娛嬉。
食不設寒具，玩此前賢碑。
願作集古錄，模楷歐少師。
與諸人集陳公美書堂觀雪以朔雪洗盡烟嵐昏爲韵探得烟字
作者：謝逸
朝代：宋

踏雪敲門媿履穿，孟公飲我酒盈船。
捲簾光動山人帳，入戶寒侵坐客氈。
急洒江村迷靜練，深藏茅舍認孤烟。
明年策馬長安去，誰念清吟孟浩然。
與諸友游南湖分韵得紅字
作者：謝逸
朝代：宋

不通泮宮籍，端居常屢空。
貧知俗益薄，老覺書有功。
寂無裹飯客，門前翳蒿蓬。
平生眼底人，粗知吾困窮。
招呼城南遊，飯我枵腸空。
亭午得一飽，哦詩和秋蟲。
捫腹步南湖，緩带披凉風。
漸見波心蓮，頗憶新妝紅。
徐酌穆生醴，宛如和露濃。
三咽不知味，百盞無醉容。
但可勝茶湯，留餉東坡翁。
儒生本酸寒，獨處罹百凶。
不謁魏元君，粗免惡少攻。
與諸友訪黄宗魯宗魯置酒于思猷亭席上分韵賦思猷亭詩各以姓爲韵予得謝字
作者：謝逸
朝代：宋

我見俗子避百舍，一錢不直灌夫駡。
靈谷峰前汝水湄，誰信無雙有江夏。
平生眼底無可人，子猷粗與吾同社。
故栽修竹共歲寒，不與繁花鬭榮謝。
疏陰時過少陵樽，斜枝最入蕭郎畫。
强排風雨作寒聲，巧留雪月延深夜。
三伏炎蒸自可逃，一榻清凉那肯借。
願言閉關謝俗子，勿與此曹俱日化。
但得風味如晉人，縱無此君自瀟洒。
與高彥應司理遊南湖
作者：謝逸
朝代：宋

飛花瞇目亂紛紛，細草裙腰綠映門。
山色入簾清可挹，湖光照座冷無痕。
揄揚春色煩詩句，排遣愁情頼酒樽。
預想明年君去後，沙寒竹凈野烟昏。
舟中不寢奉懷齊安潘大臨蘄春林敏功
作者：謝逸
朝代：宋

病夫不寐百憂集，起視斗柄東南傾。
山林畏隹萬壑笑，天地黯慘孤舟橫。
此身老矣幾寒暑，四海茫然誰弟兄。
江西米貴斗三百，好去淮南訪友生。
菩薩蠻
作者：謝逸
朝代：宋

暄風遲日春光鬧。蒲萄水綠搖輕棹。兩岸草煙低。青山啼子規。歸來愁未寢。黛淺眉痕沁。花影轉廊腰。紅添酒面潮。
菩薩蠻
作者：謝逸
朝代：宋

縠紋波面浮鸂鶒。蒲芽出水參差碧。滿院落梅香。柳梢初弄黃。衣輕紅袖皺。春困花枝瘦。睡起玉釵橫。隔簾聞曉鶯。
虞美人
作者：謝逸
朝代：宋

碧梧翠竹交加影。角簟紗廚冷。疏雲淡月媚橫塘。一陣荷花風起、隔簾香。雁橫天末無訊息。水闊吳山碧。刺桐花上蝶翩翩。唯有夜深清夢、到郎邊。
虞美人
作者：謝逸
朝代：宋

角聲吹散梅梢雪。疏影黃昏月。落英點點拂闌干。風送清香滿院、作輕寒。花瓷羯鼓催行酒。紅袖摻摻手。曲聲未徹寶杯空。飲罷香薰翠被、錦屏中。
虞美人
作者：謝逸
朝代：宋

風前玉樹瑲金韻。碧落佳期近。疏雲影裡鵲橋低。簷外一彎新月、印修眉。星河漸曉銅壺噎。又是經年別。此情莫與玉人知。引起舊家離恨、淚珠垂。
蝴蝶
作者：謝逸
朝代：宋

粉翅雙翻大有情，海棠庭院往來輕。
當時只羨滕王巧，一段風流畫不成。
蝶戀花
作者：謝逸
朝代：宋

豆蔻梢頭春色淺。新試紗衣，拂袖東風軟。紅日三竿簾幕卷。畫樓影裡雙飛燕。攏鬢步搖青玉碾。缺樣花枝，葉葉蜂兒顫。獨倚闌干凝望遠。一川菸草平如剪。
西江月
作者：謝逸
朝代：宋

密雪未知膚白，夜寒已覺香清。振芳堂下月盈庭。踏碎橫斜疏影。且醉杯中綠蟻，休辭笛裡清聲。東君催促子青青。滋味要調金鼎。
西江月
作者：謝逸
朝代：宋

寶柱橫雲雁影，朱弦隔葉鶯聲。風生玉脂晚寒清。官樣輕黃袖冷。飲罷尚留餘意，曲終自有深情。歸來江上數峰青。梅水橫斜夜永。
西江月
作者：謝逸
朝代：宋

曉豔最便清露，晚紅偏怯斜陽。移根栽近菊花傍。蜀錦翻成新樣。坐客聯揮玉麈，歌詞細琢瓊章。從今故事記溪堂。歲歲攜壺共賞。
西江月
作者：謝逸
朝代：宋

木末誰攀新萼，雪消自種前庭。莫嫌開過尚盈盈。似待詩人醉詠。霜後最添妍麗，風中更覺娉婷。影搖溪水一灣清。妝罷曉臨鸞境。
西江月
作者：謝逸
朝代：宋

滴滴金盤露冷，蕭蕭玉宇風清。長庚入夢曉窗明。淡月微雲耿耿。松竹五峰秋色，笙歌三市歡聲。華堂開宴擁娉婷。天上人間共慶。
西江月
作者：謝逸
朝代：宋

窄袖淺籠溫玉，修眉淡掃遙岑。行時雲霧繞衣襟。步步蓮生宮錦。菊與秋煙共晚，酒隨人意俱深。尊前有客動琴心。醉後清狂不禁。
西江月
作者：謝逸
朝代：宋

花額上堆翠葆，遠山橫處星眸。絳宮深鎖暮雲浮。月破黃昏時候。誰謂霞衣玉簡，便孤綵鳳秦樓。桃源不禁昔人遊。曾是劉郎邂逅。
西江月
作者：謝逸
朝代：宋

落寞寒香滿院，扶疏清影侵門。雪消平野晚煙昏。睡起懶勻檀粉。皎皎風前玉樹，盈盈月下冰魂。南枝春信夜來溫。便覺肌膚瘦損。
西江月
作者：謝逸
朝代：宋

青錦纏條配劍，紫絲絡轡飛驄。入關意氣喜生風。年少胸吞雲夢。金闕日高露泣，東華塵軟香紅。爭看荀氏第三龍。春暖桃花浪湧。
觀蔡規畫山水圖
作者：謝逸
朝代：宋

蔡生老江南，山水涵眼界。
揮灑若無心，筆端生萬怪。
樹杪聳烟鬟，雲端懸縞带。
繫舟枯柳根，茅屋臨清派。
掃壁掛高堂，肅肅起清籟。
君名定不朽，第恐縑素敗。
訪吳子珍新居
作者：謝逸
朝代：宋

歲晚窮愁催急晷，吾人學道心如水。
共訪延陵季子孫，呼兒酌酒烹雙鯉。
新有揚雄宅一區，舊聞孟母鄰三徙。
卜居清曠慕長統，近市喧囂慚晏子。
但得門容長者車，何須聲有尚書履。
他年羔雁列君庭，吉士恐爲君子使。
謝吳迪吉以麻源桃實法製黄精見遺
作者：謝逸
朝代：宋

平生剛直心，真率類狂絞。
居首富兒門，肉食亦不飽。
北堂老髮垂，喜懼我心攪。
瘦妻首飛蓬，敢謂美而佼。
婦姑宵不寐，清餓常至卯。
幸頼親友人，饋送亦稍稍。
崔嵬華子岡，秀嶺橫參昴。
木桃芘菟竹，歲永樛枝撓。
千年採掇餘，曾近麻姑爪。
喧喧聲利區，獻酬呈獪狡。
分甘及衡門，古心君獨拗。
作詩報嘉惠，質野言非巧。
讀陶淵明集
作者：謝逸
朝代：宋

淵明從遠公，了此一大事。
下視區中賢，略不可人意。
不如歸田園，萬事付一醉。
揮觴賦新詩，詩成聊自慰。
初不求世售，世亦不我貴。
意到語自工，心真理亦邃。
何必聞虞韶，讀此可忘味。
我欲追其韵，恨無三尺喙。
嗟嘆之不足，作詩示同志。
豫章別李元中宣德
作者：謝逸
朝代：宋

舊聞諸李隠龍眠，伯時已老元中少。
一行作吏各天涯，故人落落疏星曉。
西山影裏識君面，碧照章江眸子瞭。
向來問道渺多歧，只今領略歸玄妙。
老鳳垂頭噤不語，古木槎枒噪春鳥。
身在幕府心江湖，左胥右律但坐嘯。
第愁一葉釣魚舟，不容七尺堂堂表。
我今歸卧靈谷雲，君應紫禁鶑花繞。
相思有夢到茅齋，細雨青燈坐林杪。
豫章行
作者：謝逸
朝代：宋

豫章棟梁材，託身南山阿。
王者建大厦，匠氏施斧柯。
萬夫挽不行，留滯在河滸。
自非浪滔天，何由至王所。
根雖埋土中，葉已隨風飛。
惟餘爨下柯，那得復相依。
風吹兼雨打，日居復月諸。
誓朽泥塗間，不及櫟與樗。
匠氏慎無悔，豫章當自寬。
人生類如此，才難聖所嘆。
贈權師
作者：謝逸
朝代：宋

權師純孝人，精誠動坤軸。
廬墓冽寒泉，色照師眼綠。
守此不動心，種彼無瑕玉。
湛浄涵一德，清凉壓三伏。
漱齒回餘甘，烹茶發新馥。
浣衣頮面餘，灌溉蔬畦足。
他年功用成，虹氣森巖谷。
何時懷璧來，不必藏韞匵。
摩挲壞衲中，出示老尊宿。
踏莎行
作者：謝逸
朝代：宋

柳絮風輕，梨花雨細。春陰院落簾垂地。碧溪影裡小橋橫，青帘市上孤煙起。鏡約關情，琴心破睡。輕寒漠漠侵鴛被。酒醒霞散臉邊紅，夢迴山蹙眉間翠。
送吳秀才赴辟廱
作者：謝逸
朝代：宋

吾家阿連詩，美如青精飯。
君嘗從之遊，賸馥潤青簡。
我老世所憎，百推無一挽。
君獨頻叩門，問我句中眼。
此行赴功名，舊習暫鋤鏟。
霜清山驛寒，酒醒夜聞雁。
挑燈誦我詩，聊供一笑莞。
送姜和父
作者：謝逸
朝代：宋

掠眼年光洒飛雹，三載從游只如昨。
似聞買船修水來，俄見呼童理歸橐。
酸寒自是臨川尉，况值凶年羣盜作。
干戈陌上玩經史，金鼓聲中挹杯杓。
上官喑嗚百吏怖，人皆唯唯君諤諤。
此行作邑亂山中，安得校書天祿閣。
歸謁黄龍老比邱，乞取囊中萬金藥。
吾體潰悶假雙井，信信致之亦不惡。
送子侃禪師
作者：謝逸
朝代：宋

薛老峰前古游俠，脫冠賣劍翦鬚鬣。
閉關孤坐百念空，面上老色如秋葉。
飄然飛錫華子岡，浪逐西風移步屧。
攝衣升堂搥大鼓，是中不賞嗇夫喋。
四衆圍繞如堵牆，要觀霹靂飛牙頰。
人生一夢幾時覺，相逢栩栩皆蝴蝶。
何當蠟屐從師遊，遮莫馮驩老彈鋏。
送常老住疏山
作者：謝逸
朝代：宋

師住疏山祇樹園，卧觀雲氣起江村。
百年鼎鼎春風轉，一鉢垂垂老眼昏。
古殿橫空森鐵鳳，夜潭翻浪落金盆。
何時繫纜西峰下，松柏陰中獨叩門。
送惠洪上人
作者：謝逸
朝代：宋

真凈養兒如養羊，敗羣者去羊不傷。
洪師斗擻蔬筍氣，白晝穴我夫子牆。
粥魚齋鼓了無礙，坐禪不廢談文章。
老師頷之笑不語，壞衲百孔穿寒光。
洞庭風號波浪吼，笑揖逐客談船窗。
六月赤脚登大庾，黄茆瘴裏餐檳榔。
天宮不合困兩鳥，洪徐接翼鳴南昌。
毛羣羽族不敢喘，師乃啁唽鳴其旁。
欻起四明狂客念，揚瀾恨不一葦航。
男兒行役良自苦，水有鮫鰐陸豺狼。
何當啖芋撥牛糞，拗折拄杖挂鉢囊。
送曹聖延劉濟道歸宜春·其一
作者：謝逸
朝代：宋

曹劉翰墨有家風，不學隨時語更雄。
莫似溪堂老居士，十年林下坐詩窮。
送曹聖延劉濟道歸宜春·其二
作者：謝逸
朝代：宋

家在集雲峰下居，門前翠竹盡真如。
道人若許通消息，邀我須憑雁足書。
送曾伯長
作者：謝逸
朝代：宋

曾侯江南英，文章有家法。
堅壁仁義塗，勢若太山壓。
跫然過我語，如熱得清箑。
爲言行赴官，扁舟泛苕霅。
炙手公卿門，眼底端不乏。
吾人倘聞道，執圭同荷鍤。
謂予言不信，捧盤與君歃。
送朱世英·其一
作者：謝逸
朝代：宋

妙凈光雲覆八荒，經行聚落得清凉。
閻浮檀水心無染，優鉢羅花體自香。
赤舄未容趨北闕，綠槐先已兆東牆。
應真外見中和色，豈在眉間一點黄。
送朱世英·其三
作者：謝逸
朝代：宋

短褐登門每自慚，僅同太史滯周南。
沈迷晚學三無漏，懶慢長疑七不堪。
平日漫懸高士榻，此行應共德公談。
他年解組歸來日，尚許南榮見老聃。
送朱世英·其二
作者：謝逸
朝代：宋

漠漠薰風錦旆翻，綵衣聊復殿名藩。
行藏有道朱弦直，表裏無瑕白玉溫。
燕寢妙香凝碧縷，夜談孤月落金盆。
試將執拂拈槌手，行秉玄圭侍至尊。
送李希顔
作者：謝逸
朝代：宋

長安少年清似玉，腰垂黄金雙鬢綠。
吹噓氣焰高岑樓，胡不容公置一足。
腦脂遮眼卧三年，滿榻秋風對修竹。
戶內殷殷金石聲，牙籤插架三萬軸。
箋詩作傳起凡例，斷簡殘編紛在目。
題輿粵國正秋風，石瘦水清山詰曲。
先聲霹靂挾仁氣，父老歡呼胥吏肅。
莫思蓴菜賦歸歟，天上要公調鼎餗。
送李明道
作者：謝逸
朝代：宋

我老不聞道，抱疴卧蓬室。
有客晨叩門，竦若秋山直。
借問爲誰何，吾祖乃太白。
傾懷露底藴，始恨晚相得。
時時出詩語，詞源極湍激。
格律竟不凡，窺祖見窗壁。
飄然別我去，此道誰知識。
世豈乏金龜，恐無賀賓客。
送梭山朱道人
作者：謝逸
朝代：宋

不隨俗客老塵寰，晚節逍遥水石間。
獨佩藥囊來澤國，只留丹竈在梭山。
身如野鶴更無侶，心似白雲長是閑。
若見劉仙問消息，幸分餘粒及衰顔。
送汪叔野·其一
作者：謝逸
朝代：宋

汪子軀幹小，勁氣橫秋霜。
纍纍諸儒中，軒然無老蒼。
平生讀書功，短檠照夜窗。
相從近兩年，覺我舊學荒。
爲言將遠適，隨兄泛瀟湘。
欲濯塵土心，胸懷吞九江。
願言勉此志，無爲憂患傷。
待得秋雁飛，寄書來草堂。
送汪叔野·其二
作者：謝逸
朝代：宋

兩汪皆於菟，季也何其怒。
三年屏鮮腴，藜藿未嘗飫。
鐵心不可拗，出語等刀鋸。
貪夫既激昂，壯士亦驚顧。
落筆波濤翻，可接乃兄武。
科名蓋餘事，文章徒媚嫵。
欲築平生基，更師黄叔度。
送汪叔野水芝法醖
作者：謝逸
朝代：宋

屏居不到日邊久，安得黄封印赤泥。
折遍溪堂紅菡萏，釀成湘酎碧玻璃。
洞庭春色名應減，道院丹泉價益低。
聊挹小樽供壽母，煩君自注玉東西。
送狄朝議
作者：謝逸
朝代：宋

狄公鶚立橫清秋，真氣端能回萬牛。
平生作郡有老手，退食燕寢清香浮。
鞭笞得名亦不惡，一官何足償百憂。
豈如清浄政不撓，男耕女桑民力優。
小人瑣瑣不足錄，惡詩蒙公三過讀。
自聞歸棹理江干，北望傷懷何刺促。
胡不强爲此邦留，懸知季月當泛菊。
願言他日持節來，一洗蒼生愁萬斛。
送王禹錫·其一
作者：謝逸
朝代：宋

江南山水只供愁，征雁來時正倚樓。
十里珠簾皆可意，西風吹夢到揚州。
送王禹錫·其二
作者：謝逸
朝代：宋

西風撩竹作秋聲，勾引詩人太瘦生。
安得昭華吹玉笛，滿船明月送君行。
送胡民望入京
作者：謝逸
朝代：宋

龜以氣而壽，龍以仁而靈。
蛇以無足行，蚓以無腸鳴。
大哉天地間，百怪不可名。
洋洋西津水，念子行西征。
與道如有聞，雁來當寄聲。
送臨川教授葉端仁赴闕·其一
作者：謝逸
朝代：宋

丸丸松柏林，結根臨古道。
未逢匠石徒，歲久空合抱。
聖人建明堂，良材日登造。
左右乏先容，地遥安可到。
願言勵歲寒，不改雪霜操。
送臨川教授葉端仁赴闕·其二
作者：謝逸
朝代：宋

嘉林有石龜，眎尾知千齡。
支床氣愈老，巢蓮身始輕。
鑽灼占休咎，胸中疑惑明。
納錫藏太卜，决策安朝廷。
吾徒昧倚伏，禍福何由徵。
送董元達
作者：謝逸
朝代：宋

讀書不作儒生酸，躍馬西入金城關。
塞垣苦寒風氣惡，歸來面皺鬚眉斑。
先皇召見延和殿，議論慷慨天開顔。
謗書盈篋不復辯，脫身來看江南山。
長江滾滾蛟龍怒，扁舟此去何當還。
大梁城裏定相見，玉川破屋應數間。
送袁公發
作者：謝逸
朝代：宋

袁公落筆清如風，妙齡場屋聲摩空。
陸沉簿領三十載，晚節自號無求翁。
朝廷公卿半親舊，誰能挽致青雲中。
參天老柏耐霜雪，始知不與蕭艾同。
俛首下邑亦良苦，此行定入明光宮。
送譚子仁游太學
作者：謝逸
朝代：宋

沓沓舉子萬馬奔，傾動場屋風塵昏。
失身白袍青幕底，平生乾沒三家村。
今君觸熱去鄉縣，矯如野鶴離雞羣。
筆端萬字灑飛雹，豈畏食葉春蠶喧。
廣文先生倒屣待，三舍弟子氣可吞。
琴書在笥馬在門，看看山上復有山。
願君莫忘大刀頭，何年駟馬君當還。
送趙德甫侍親淮東
作者：謝逸
朝代：宋

茂陵少年白面郎，手携五弦望八荒。
欹帆側柁轉天末，瞿塘灧澦一葦航。
向來問字識揚子，年未二十如老蒼。
林花蜚盡春事了，粲然一笑西山陽。
幅巾相從竟日坐，虛堂掃地焚清香。
人物已共遠峰秀，談辯更與薰風凉。
黄梅雨洗天界凈，驅車出門指太行。
朝侯暮烹不足道，人生離別安得常。
丈夫許與重氣義，兒女惜別徒慘傷。
觀君瀟洒負奇氣，恐是天廄真乘黄。
願言待價無速售，世間駔儈皆王良。
送通上人歸上高·其一
作者：謝逸
朝代：宋

復憶敖峰萬疊山，雲中歸路踏彎環。
霜乾木落重陽後，莫見黄花便破顔。
送通上人歸上高·其二
作者：謝逸
朝代：宋

一筇歸去舊菴居，卧聽修廊吼木魚。
寄語堂頭老尊宿，祇題數字答君書。
送鄒元佐還鄉
作者：謝逸
朝代：宋

白雲英英天末飛，紅蕖脈脈澗底靜。
北堂姑老冢婦勤，鄒侯感物動幽興。
蹔將平生說詩口，試言禍福知天命。
五行推步聊復爾，恐君胸中有水鏡。
送高彥應
作者：謝逸
朝代：宋

小儒百鳥喧春風，大儒老鳳栖梧桐。
諸生談經用一律，夫子不答如病聾。
迺知胸次有妙理，此心矯矯誰與同。
臨川决曹亦良苦，三年掉臂桁楊中。
懸知此行不落寞，陛下近用韓相公。
送鹿好古
作者：謝逸
朝代：宋

邑小民事簡，琴樽有餘歡。
才高氣雖雄，心夷神自閑。
吐辭如春風，萬象生筆端。
向識杏壇老，不應嘆才難。
山近雪雲密，風動梅香寒。
銅龍曉鼓鳴，畫舸揚漪瀾。
丈夫重離別，感慨傷朱顔。
努力事明主，慎勿輕掛冠。
遊西塔寺探得王夷甫玉柄麈尾以柄字爲韵
作者：謝逸
朝代：宋

甯馨捉麈手，玉色相輝映。
携持賓滿堂，韵與談俱勝。
溫潤德堪比，鮮潔面可鏡。
扣几聲逾清，指月色彌瑩。
名壓范增斗，價重齊侯磬。
晉朝妙人物，此公名最盛。
風流固足賞，不救當時病。
雖云王謝許，我老獨不稱。
肉緩形頗穢，語拙存直性。
但慕杜陵翁，長鑱白木柄。
遊逍遥寺以野寺江天豁山扉花木幽爲韵探得山字
作者：謝逸
朝代：宋

進不驕富貴，立朝如在山。
退若羞貧賤，林泉作闠闤。
喧靜本無相，了在一念間。
人皆諳此理，何事可作難。
每月一會面，十客九不閒。
良時况易失，逝者不復還。
老境不汝貸，毛髮半已斑。
游從皆勝事，棲息况禪關。
茲會若不勉，對客恐厚顔。
諸人胸曠達，高韵不可攀。
此意固同曉，作詩勉我頑。
遊逍遥寺詠庭前柏樹以老杜病柏詩偃蹙龍虎姿生當風雲會爲韵得蹙字
作者：謝逸
朝代：宋

歲寒在天知後凋，受命於地稟正獨。
楂枒枝幹撐青冥，凜然正色不可辱。
霹靂霽威霜雪避，奴視椅桐友松竹。
孔明廟邊凍蟻食，御史臺中老烏宿。
何如結根阿蘭那，葉映高僧胡眼綠。
楚多楩柟剪伐盡，大國要材梁夏屋。
何時匠石運斤風，不使龍姿久偃蹙。
反觀樗櫟老臃腫，永保天年長受福。
郊行即事
作者：謝逸
朝代：宋

碧浪鱗鱗淺見沙，丹楓林裏兩三家。
舟橫渡口漁翁醉，夢覺西江蘆荻花。
郊行書事
作者：謝逸
朝代：宋

斬新氣象曉懷清，拂面西風卯酒醒。
萬物歸根秋寂寂，大田多稼雨冥冥。
獨逢隔水一山碧，不覺舉頭雙眼青。
預想明年生事足，不煩結柳使奴星。
醉中排悶·其一
作者：謝逸
朝代：宋

白髮逢春老更狂，衰顔得酒臉生光。
旋張裙幄林中醉，不管槐花開後忙。
醉中排悶·其三
作者：謝逸
朝代：宋

溪堂日日春光好，問柳中丞殊未來。
蹔輟老妻棋局手，白頭相對酌新醅。
醉中排悶·其二
作者：謝逸
朝代：宋

春來莫學虎頭癡，趁取風光二月時。
剩覓吳牋呼阿買，醉中準擬寫新詩。
醉中排悶·其四
作者：謝逸
朝代：宋

武昌門外柳如烟，想見潘侯枕麯眠。
欲借一帆春水去，江邊皆是楚州船。
醉桃源·阮郎歸
作者：謝逸
朝代：宋

晨光曉色掃簷晶。寒齋蝶夢驚。亂飄鴛瓦細無聲。遊揚柳絲輕。書幌冷，竹窗明。柴門只獨扃。一尊濁酒為誰傾。梅花相對清。
醉桃源·阮郎歸
作者：謝逸
朝代：宋

花枝破蕾柳梢青。春寒拂面輕。一眉新月影三星。銅荷燭燼零。低鳳扇，嫋霓旌。珊珊環佩聲。坐間誰識許飛瓊。對郎仙骨清。
醉桃源·阮郎歸
作者：謝逸
朝代：宋

風飄萬點落花飛。殘紅枝上稀。平蕪葉上淡煙迷。那堪春鳥啼。風細細，日遲遲。輕紗疊雪衣。多情多病懶追隨。玉人應恨伊。
醉落魄·一斛珠
作者：謝逸
朝代：宋

霜砧聲急。瀟瀟疏雨梧桐溼。無言獨倚闌干立。簾卷黃昏，一陣西風入。年時畫閣佳賓集。玉人檀板當筵執。銀瓶已斷絲繩汲。莫話前歡，忍對屏山泣。
重陽示萬同德
作者：謝逸
朝代：宋

晚起無營著帽遲，蕭疏霜鬢任風吹。
病懷王子同傾酒，愁憶潘郎共賦詩。
甯效騷人餐菊蘂，敢希朝士賜萸枝。
白衣不至慚元亮，空對門生與二兒。
金石臺
作者：謝逸
朝代：宋

江邊怪石老嶙峋，雨洗斑斑翠蘚紋。
本是人間無用物，豈應丞相等閒分。
金谿董秀彥孚聞竹溪六逸之風而悅之作堂面修竹名之曰逸乞余文表章其義予病不能苦思作五言詩以遺之
作者：謝逸
朝代：宋

太白列仙人，名綴雲房籍。
天上官長嚴，寧爲世間客。
醉揖巢父輩，相從竹溪逸。
朝衫不上船，拜舞墮巾幘。
氣吞高力士，傲睨天地窄。
董侯慕斯人，作堂榜其壁。
流俗嗜聲利，如舐刀上蜜。
慎勿徇流俗，與侯併爲七。
鐵柱觀
作者：謝逸
朝代：宋

豫章城南老子宮，階前一柱立積鐵。
云是旌陽役萬鬼，夜半舁來老蛟穴。
插定三江不沸騰，切勿摇撼乾坤裂。
蒼苔包裹鱗皴皮，我欲摩挲手屢掣。
旌陽挈家上天去，只留千夫應門戶。
西山高處風露寒，茲事恍惚從誰語。
安得猛士若朱亥，袖往南山擊猛虎。
閨恨
作者：謝逸
朝代：宋

汲井浣我衣，伐石固我墉。
塵埃不被體，絕無人跡通。
洋洋西江水，我車不敢渡。
夙駕豈不早，早行畏多露。
行止既有義，離合亦有時。
衆人豈無心，不如我所止。
陪王守遊明水·其一
作者：謝逸
朝代：宋

雨後山川秀滿溪，洞門疑是辟塵犀。
白沙翠竹溪光浄，細草幽花野逕迷。
閒步禪林思蝶化，倦騎朝馬聽雞啼。
使君自得真消息，祖令須煩大士提。
陪王守遊明水·其二
作者：謝逸
朝代：宋

山擁雲鬟掃夕霏，千林浮翠髮初晞。
雷音震谷朱輪轉，霞影摇空綵旆飛。
曉霧拂襟憐冉弱，晚風掀袂愛清微。
夕陽樓上吹笳管，歸騎遥瞻兩塔巍。
陪通守承議游鐵山書堂
作者：謝逸
朝代：宋

斬新氣象舊書堂，堂裏幽人璧一雙。
雨洗花光紅繞舍，風摇竹影碧含窗。
山橫雲外青螺髻，樹列簷前翠羽幢。
城上烏啼歸棹急，笛聲嘹亮月澄江。
陳倅席上分韵得我字
作者：謝逸
朝代：宋

竹林牆外梢，梅蘂簷前朵。
萬籟寂無聲，夜闌耿燈火。
通守塵外姿，體道忘人我。
邀客文字飲，麈風清四座。
酒酣誦新詩，老氣激衰惰。
公詩如天驥，逸韵謝韁鎖。
小人窘駑足，十步常九跛。
願公勤鞭策，他年逢飯顆。
集西塔寺懷亡友汪信民以言念君子溫其如玉爲韵探得念字
作者：謝逸
朝代：宋

禍福初無門，吉凶本不僭。
跖壽顔夭折，此理竟誰驗。
貴不嗇讒邪，富獨饒聚斂。
施施驕妻妾，百索無一欠。
貞士抱清真，藜藿常不饜。
人生鬼揶揄，奄忽就窀窆。
吾友汪夫子，才力百夫贍。
獨立流俗中，如山不可塹。
青衫困冷官，半世守寒儉。
自從斯人亡，吾生良可厭。
弦絕伯牙琴，墓挂徐卿劍。
但餘清溪編，萬丈垂光焰。
朝來雨新霽，湖波清瀲灧。
禪堂凈巾屨，僧榻凉枕簟。
追尋舊遊蹤，歷歷皆可念。
矢詩寓一哀，苦淚漬鉛槧。
雪
作者：謝逸
朝代：宋

春雲結成三日霖，朔風吹作一尺雪。
紛紛委地玉花亂，皎皎照戶虹光發。
一樽相對老孟光，寒窗癡坐燈明滅。
踏雪觀梅亦不惡，月夜西樓更清絕。
青玉案
作者：謝逸
朝代：宋

蘆花飄雪迷洲渚。送秋水、連天去。一葉小舟橫別浦。數聲鴻雁，兩行鷗鷺。天淡瀟湘暮。蓬窗醉夢驚簫鼓。回首青樓在何處。柳岸風輕吹殘暑。菊開青蕊，葉飛紅樹。江上瀟瀟雨。
題捉玉軒
作者：謝逸
朝代：宋

劍池渺人物，孫子劍池傑。
身不滿五尺，胸次極岑絕。
客來捉玉麈，清談霏鋸屑。
至道初不煩，彈指萬緣滅。
端能領此意，麈柄行當折。
對客了忘言，真成溫伯雪。
題止蘧軒
作者：謝逸
朝代：宋

天籟號萬竅，水石相吐吞。
俛仰一瞬間，羣動了無痕。
乃知性分內，喧靜本同根。
君獨詣此理，懷抱清而溫。
談笑民事辦，庭無鳬鶩喧。
隠几餞日夕，隙月窺黄昏。
題疊翠軒
作者：謝逸
朝代：宋

星落江東化梵宮，樓臺金碧駭魚龍。
此軒端有南康趣，只欠匡廬五老峰。
題許邦基却俗軒詩
作者：謝逸
朝代：宋

流俗紛紛何足却，爾曹百輩吾能著。
雖同一床各做夢，政恐不妨人作樂。
俗客自與此君疏，竹洞何曾有關鑰。
但邀明月對君飲，莫管門前可羅雀。
驀山溪
作者：謝逸
朝代：宋

霜清木落，深院簾櫳靜。池面捲菸波，瑩香水、一奩明鏡。修筠拂檻，疏翠挽嬋娟，山霧斂，水雲收，野闊江天迥。紅消醉玉，酒面風前醒。羅幕護輕寒，錦屏空、金爐燼冷。星橫參昴，梅徑月黃昏，清夢覺，淺眉顰，窗外橫斜影。
鷓鴣天
作者：謝逸
朝代：宋

桐葉成陰拂畫簷。清風涼處卷疏簾。紅綃舞袖縈腰柳，碧玉眉心媚臉蓮。愁滿眼，水連天。香箋小字倩誰傳。梅黃楚岸垂垂雨，草碧吳江淡淡煙。
鷓鴣天
作者：謝逸
朝代：宋

水闊天低雁字橫。小春時節晚寒清。梅梢月上紛紛白，竹塢風來冉冉輕。人似玉，酒如澠。入關意氣喜風生。坐中有客聯鑣去，誰唱陽關第四聲。
鷓鴣天
作者：謝逸
朝代：宋

紅暈香腮粉末勻。梳妝閒淡穩精神。誰知碧嶂清溪畔，也有姚家一朵春。眉黛淺，誰為顰。莫將心事付朝雲。坐中有客腸應斷，忘了酴醿架下人。
鷓鴣天
作者：謝逸
朝代：宋

金節平分院落涼。黃昏簾幕卷西廂。冰輪碾碎粼粼碧，玉斧修成練練光。低照戶，巧侵床。錦袍起舞謫仙狂。鵲飛影裡觥籌亂，桂子風前笑語香。
黄通理邀遊南湖
作者：謝逸
朝代：宋

不踏南湖路，端居兩見春。
浮花空過眼，濁酒漫濡脣。
曳杖惟今日，開樽有故人。
何須推物理，行樂及佳辰。
龍沙詞五疊贈清逸先生
作者：謝逸
朝代：宋

雁雲蜚兮鯉沉，高者可弋兮下可罾。
龍沙之上足以忘機兮，于以觀魚鳥之情。
修眉浮空兮，鑒寒瀨之澄凝，茹紫芝兮濯纓。
逍遥乎龍沙之上兮，可樂者山水之情。
草芊芊兮垂柳陰陰，黄落兮霜寒露零。
龍沙之上足以忘懷兮，于以觀草木之情。
秋風兮月明，吹我衣裳兮照吾曲肱。
逍遥乎龍沙之上兮，可樂者風月之情。
百夫逐鹿兮，失得之營心。
有鹿兮雖竭蹷其何悲。
向知鹿不吾得兮，曾不如其已。
不吾得則已兮，又何有于龍沙之君子也。
句
作者：謝達夫
朝代：宋

兩峰環抱揖平川。
送胡秀昭謫象州
作者：謝鄆
朝代：宋

燕雀群飛敞漢宮，驚聞伏馬忽嘶風。
洪恩大度祈三宥，烏府何顔奏一通。
勁節敢攀丹陛檻，忠言應夢白頭翁。
象臺一貶端然直，所幸身窮道不窮。
題韓幹馬
作者：謝采
朝代：宋

圉人唐衣冠，天閑畜神駿。
雖非金日磾，不忝張景順。
飽食無嫌身賤卑，時其渴燥張飲之。
長年牧養瘠者肥，龍鬐鳳臆誇權奇。
韓幹仙翁揮翰手，毫端幻出渴烏首。
氣不凋喪骨肉勻，藝精端繼王裴後。
遥想騰驤析木津，銜勒難拘自在身。
斗水底用求他人，淥波沄沄易水春。
句
作者：謝采伯
朝代：宋

歸來鄰里悉不記，未免驚呼問桑竹。
題釣臺三賢堂
作者：謝采伯
朝代：宋

輟帆謁肖像，衣冠非漢儔。
翩翩掛佛幡，小櫝求香油。
庸衲資誑惑，良爲先生羞。
後來躋兩賢，幾與逆祠侔。
扁堂失本旨，貽誚何時休。
盍歸白而長，是正茲謬悠。
答趙生紅梨花詩
作者：謝金蓮
朝代：宋

本分天然白雪香，誰知今日却濃妝。
秋千院落溶溶月，羞臯紅脂睡海棠。
玩月有感
作者：謝鑰
朝代：宋

入夜茶甌苦上眉，眼花摧落石牀棋。
舉頭却恨天邊月，顛倒山河作樹枝。
秋日雜興·其一
作者：謝雋伯
朝代：宋

西風運金氣，萬籟含商聲。
寒蛩亦何爲，微音最凄清。
幽人倦長夜，拊枕難爲情。
朱門沸歌鐘，醉卧鴛鴦屏。
晨鷄喚不醒，况乃聞蛩鳴。
蛩聲自酸悽，頼有幽人聽。
秋日雜興·其二
作者：謝雋伯
朝代：宋

高槐墮疏花，梁燕感時節。
神飈駕輕翮，行計夙已决。
飛鳴繞前簷，似與主人別。
烏衣隔海雲，去去避霜雪。
故壘尚未歸，相期杏花月。
西湖偶成
作者：謝雋伯
朝代：宋

思遠樓西平嶼東，會昌湖上藕花風。
水亭隔岸湘簾捲，人倚闌干憶謝公。
三井廟
作者：謝雨
朝代：宋

曾禱神龍井，雲林杳莽間。
蘋蘩朝薦廟，風雨夜離山。
百里田疇熟，一年囹圄閒。
因循失報謝，石險路難攀。
何年修廟貌，棟宇已摧殘。
牲幣三時少，風泉四月寒。
野僧多稌穥，古木有杉欒。
深欲重修葺，蹉跎又解官。
題湖上
作者：謝雨
朝代：宋

杜鵑呼我我歸休，陸有輕車水有船。
笑殺西湖湖上客，醉生夢死戀杭州。
杭州
作者：謝驛
朝代：宋

誰把杭州曲子謳，荷花十里桂三秋。
那知卉木無情物，牽動長江萬里愁。
軍峰
作者：謝驛
朝代：宋

倚天青壁瘦巉巖，下有神龍捲作潭。
龍欲出時山吐氣，黑雲隨手暗江南。
句
作者：謝鳳
朝代：宋

兩袖清風蓬島路，一襟明月海天秋。
游黄山
作者：謝鳳
朝代：宋

歷覽岧嶤接斗牛，巖排雲樹翠陰稠。
風生藥臼清香遠，日照丹巖紫氣浮。
仙樂有聲聞晝夜，靈泉無火沸春秋。
猶多奇絕應難到，聊寫新詩紀勝遊。
東山
作者：謝黻
朝代：宋

東山一何高，他山不足論。
其間有玖石，乃是世人珍。
時與我數友，登高看嶙峋。
悠然嘆黄鵠，飛及下山雲。
我友今年歸，寂絕車馬塵。
問言家何許，正與此山鄰。
想爲携蠟屐，自往窮朝昕。
斯遊孰可陪，有意徒殷勤。
門前一溪水，清徹多遊鱗。
安得尺素書，問訊情所親。
四時且終窮，明日是青春。
便作隔歲別，感懷意未伸。
郊原共遊地，我獨行逡巡。
重來望東山，晤語焉可聞。
鳳山
作者：謝黻
朝代：宋

高臺伊昔來鳳凰，於今鳳去臺亦荒。
蒼蒼竹實有霜露，颯颯梧葉生秋凉。
西風斜日開晴色，閒步瑶階訪仙蹟。
道人誦罷蕊珠經，老鶴一聲山月白。
和太白感秋
作者：譙令憲
朝代：宋

余年四十九，濫分盆城竹。
悠然望匡廬，秀色良可掬。
緬思二先生，風流昔所獨。
紫極感秋吟，北窗和月宿。
茲余還一來，契合若龜卜。
行年適相同，妙語難再復。
杖屨兼經從，陳迹猶可覆。
懷人夜永歎，歸歟清睡熟。
題三軒
作者：譙令憲
朝代：宋

回頭四十九年非，又向盆城把一麾。
蘇子北窗明月夜，謫仙紫極感秋時。
來遊偶契二賢跡，欲賦難酬五字詩。
前輩風流淪落盡，何人爲種玉田芝。
歌一首
作者：譙寶
朝代：宋

使君來兮父母鞠我，禮化行兮民無寒餓。
使君去兮不可復留，人意倀倀兮淚雙墮。
春聲碎
作者：譚宣子
朝代：宋

津館貯輕寒，脈脈離情如水。東風不管，垂楊無力，總雨顰煙寐。欄干外。怕春燕掠天，疏鼓疊、春聲碎。劉郎易憔悴。況是懨懨病起。蠻箋漫展，便寫就新詞，倩誰將寄。當此際。渾似夢峽啼湘，一寸相思千里。
江城子
作者：譚宣子
朝代：宋

嫩黃初染綠初描。倚春嬌。索春饒。燕外鶯邊，想見萬絲搖。便作無情終軟美，天賦與，眼眉腰。短長亭外短長橋。駐金鑣。系蘭橈。可愛風流，年紀可憐宵。辨得重來攀折後，煙雨暗，不辭遙。
浣溪沙
作者：譚宣子
朝代：宋

欲展吳箋詠杜娘。為停楚棹覓秦郎。藕花三十六湖香。珠顆翠檠饒宿淚，玉痕紅退怯晨妝。小橋風月思淒涼。
漁家傲
作者：譚宣子
朝代：宋

深意纏綿歌宛轉。橫波停眼燈前見。最憶來時門半掩。春不暖。犁花落盡成秋苑。疊鼓收聲帆影亂。燕飛又趁東風軟。目力漫長心力短。訊息斷。青山一點和煙遠。
玲瓏四犯
作者：譚宣子
朝代：宋

碧黯塞榆，黃銷堤柳，危欄誰料重撫。才情猶未減，指點驚如許。當時共伊東顧。為辭家、怕吟鸚鵡。袞袞波光，悠悠雲氣，陶寫幾今古。生塵每憐微步。渺江空歲晚，知在何處。土花封玉樹。恨極山陽賦。吹薌扇底餘歡斷，怎忘得、陰移庭午。離別苦。那堪聽、敲窗凍雨。
鳴梭
作者：譚宣子
朝代：宋

織綃機上度鳴梭。年光容易過。縈縈情緒，似水煙山霧兩相和。謾道當時何事，流盼動層波。巫影嵯峨。翠屏牽薜蘿。不須微醉自顏酡。如今難憑麼。燭花銷豔，但替人、垂淚滿銅荷。賦罷西城殘夢，猶問夜如何。星耿斜河。候蟲聲更多。
清淑堂
作者：譚掞
朝代：宋

群峰合勢曲江頭，二水交流夾一州。
地有九嶷清淑氣，人無五嶺鬰蒸愁。
水調歌頭
作者：譚方平
朝代：宋

富貴在何許，五十已平頭。人生得失且笑，休遣兩眉愁。管甚輪雲世變，管甚風波世態，沙渚且盟鷗。止即儘教止，流即儘教流。田坷秫，山可簌，又何求。問天只覓窮健，遊戲八千秋。好對梅花如粉，細剪燭花如豆，不改舊時遊。翠袖更能舞，騎鶴上揚州。
和陳正言讜題尊賢堂二首·其一
作者：譚景先
朝代：宋

孰識東坡第一仙，謫來儋耳久悠然。
潛心學易忘憂患，築屋閑居度歲年。
興遣不爲哀屈事，情高嘗見和陶篇。
拜公遺像渾如在，曾與鄉人恭敬賢。
和陳正言讜題尊賢堂二首·其二
作者：譚景先
朝代：宋

公已歸爲玉局仙，茂林喬木自蒼然。
鄉時寓客共千載，今日新堂恰百年。
鐵畫銀鈎三大字，金章玉局一佳篇。
遠煩幾似真雙美，後世應知兩並賢。
白馬井
作者：譚景先
朝代：宋

玉踠神跑井，崇祠漢伏波。
海濤如許近，地脈不同科。
德澤甘泉美，人資惠利多。
靈蹤傳萬古，蒼石有誰磨。
潭州詩二首·其一
作者：譚申
朝代：宋

湘南湘北水悠悠，佳處中間冠十州。
楚客離騷收不盡，唐人題跋尚分流。
我來江重尋日，景入詩中爲點頭。
潭州詩二首·其二
作者：譚申
朝代：宋

祇應清夜夢難成，枕底清流拍岸行。
舟泊檻前千櫓靜，水浮江面一樓明。
孤鴻往事休勞間，老鶴閑情待與盟。
晚醉口占
作者：譚知柔
朝代：宋

晚醉扶筇過竹村，數家殘雪想法籬根。
風前有恨梅千點，沙上無人月一痕。
絕句
作者：譚知柔
朝代：宋

低昂綠樹春驕我，偃蹇青山氣壓人。
遠山故作低眉恨，好鳥能爲緩頰聲。
絕句·其一
作者：譚知柔
朝代：宋

麥隴風來翠浪浮，霏微小雨似深秋。
野亭終日捲簾坐，清樾對啼黄栗留。
絕句·其二
作者：譚知柔
朝代：宋

漫郎無處覓歸田，江北江南水拍天。
斗摟十年塵土夢，秋風吹上釣魚船。
練湖春霽
作者：譚知柔
朝代：宋

春入池塘綠漲初，蒲根水暖戲鷗鳬。
雜花開處自深淺，細雨漾空如有無。
風外鍾聲聞遠寺，柳間帆影出平湖。
冥搜竟日耽佳句，不負宗生來畫圖。
建中靖國辛巳八月十日獨遊碧落洞遂成拙句
作者：譚粹
朝代：宋

碧落嵯峨石室幽，到難嗟我未嘗遊。
兩崖卷束雲霞滿，一水通流秋色浮。
宛矣壺中延日馭，凝然乳竇滴泉旒。
徘徊注目孱顔久，疑有真仙在上頭。
景泰禪閣
作者：譚粹
朝代：宋

二山相傳成，禪閣出山半。
仰觀青冥逼，俯見白石粲。
錫杖涌玉泉，鐵橋通銀漢。
巍然概諸天，恍若登彼岸。
無人解菩提，松濤自昏旦。
望仙亭成再書一絕
作者：譚粹
朝代：宋

一亭新構聳崔嵬，水墨屏圖四面開。
洞口白雲無鎖鑰，州人尋勝任頻來。
重建南山亭輒成小詩迺建中靖國元年孟冬五日也
作者：譚粹
朝代：宋

南山亭榭復修完，上枕蒼崖下碧瀾。
此景詩人吟不盡，丹青圖寫也應難。
太華山
作者：譚綸
朝代：宋

樓閣憑天起，山門傍斗開。
香烟凝碧落，瑞氣壓蒼苔。
古殿藏金屋，仙人卧玉隈。
泉飛千澗雪，風送萬峰雷。
星辰光滿袖，疑是法鐙來。
句·其一
作者：譚黌
朝代：宋

水腹魚龍宅，山腰鼓吹衙。
句·其二
作者：譚黌
朝代：宋

齊安無一事，臺榭若天成。